Ataungo 6. Gau Ibilaldi Mitologikoa uztailaren 15ean egingo dute

Ataungo kontu eta esaunde zaharrak, jentilen eta sorginen kondairak biltzen dituen gau magikoa bueltan da. Uztailaren 15ean egingo dute 6. Gau Ibilaldi Mitologikoa Ataunen. Iluntzearekin batera eta suziz lagunduta, euskal mitologiako pertsonaia ugari ezagutzeko aukera izango dute bisitariek, Joxemiel Barandiaran bizi izan zen inguruan.

San Gregorio auzoan dagoen Barandiaran Museoa izango da elkargune. 19:00etatik 20:30era zabailk egingo da, eta bisita gidatuak egingo dituzte errotara eta errotatxoko zerrategira. Ondoren, bi taldetan abiatuko dira, aurrenekoa 20:30ean eta bigarrena 21:00etan. Bidean zehar, Sara etxea, Perune-zaharra baserria eta beste hainbat leku ikusiko dituzte; ibilaldia San Martingo eliza parean bukatuko da.

Ibilbidean zehar zazpi antzezlan egingo dituzte: Joxe Arratibelen ipuinak, Barandiaran gure arima, Erremedioko bainuetxean, Zegamarrak eta ataundarrak tekelan, Marixor eta sorgiñek, Izugarrien ipuina eta bukaerakoa. Lamiak, jentil erraldoiak, Torto eta San Martin txiki, Marimunduko eta beste hainbat pertsonaia eta izaki harrigarri ikusteko aukera ere izango da.

Jentilbaratza Kultur Elkarteak eta Gipuzkoako Parketxe Sareak antolatutako ekitaldia da. Informazio gehiago jentilenetorrera.eus webgunean aurki daiteke.

Aurrez ez da izenik eman beharko. San Martindik San Gregoriora joateko autobusa jarriko dute, 19:00etan.


Tabira banda eta musika eskolako taldea elkarregaz ariko dira, gaur

\'Los músicos de Bremen y otras historias\' eskainiko dute Durangoko Tabira musika bandak eta Bartolome Ertzilla eskolako irakasle eta ikasleek, gaur, 20:00etan, San Agustin kulturgunean

Los músicos de Bremen y otras historias eskainiko dute Durangoko Tabira musika bandak eta Bartolome Ertzilla eskolako irakasle eta ikasleek, gaur, 20:00etan, San Agustin kulturgunean.

Musika eskolako klarinete irakaslearen, Lorena Rodriguez zuzendariaren gidaritzapean jardungo dute musika talde biek, eta euren berbetan, “kontzertu berritzaile eta erakargarria” eskainiko dute.

Musikak, antzerkiak eta zinemak bat egingo dute adin guztietako ikusleei zuzenduriko ikuskizun honetan. Kontalari batek lagunduta, hainbat dokumental eta film zatiri (Schindler-en zerrenda edo Lau Magnifikoak, kasurako) musika ipiniko die Lorena Rodriguezek zuzenduriko taldeak.

Sarrera doakoa da, baina gonbidapenagaz.


Eurokopan ez parte hartzea erabaki du IDK Gipuzkoak

Uko egin dio lehiaketa horretan lehiatzeko eskubideari, ez duelako lortu bertan aritzeko behar zuen aurrekontu gehigarria.

IDK Gipuzkoak astelehen arratsaldean jakinarazi duenez, datorren denboraldian ez du Eurokopa jokatuko, nahiz eta bertan lehiatzeko kirol-eskubidea izan.

Donostiako klubak adierazi duenaren arabera, ez dira bete Eurokopan aritzeko zuzendaritzak ezarri zituen helburuak: lehenik, 80.000-90.000 euroko aurrekontu gehigarria lortzea, "lehiaketa horri behar besteko bermeekin aurre egin ahal izateko"; bigarrenik, aipatu diru-sarrera horren erdia baino gehiago babesle pribatu iraunkorretatik etortzea, "klubaren egitura eta iraunkortasuna sendotzeko epe ertain eta luzera".

Nola ez diren baldintza horiek bete, talde donostiarrak ez du erabiliko Europan aritzeko bere txartela.


Natural Project taldearen aro berria

Ekoizpen prozesua euren gain hartuta, taldea eraberrituta, disko berria, erritmo desberdinak… Hitz gutxitan Aitor San Sebastianek deskribatu bezala, Natural Project taldea aro berri batean murgilduta dago.

Sanjuanetan kontzertua eskainiko dute. Halere, bira berriari azken lana esku artean dutenean ekingo diote, udazken aldera. Jai hauetakoa, datorrenaren aurrerapena izango da. Aro berriari ekin diote.

San Juan jaietan emanaldia eskainiko duzue. Aire berriekin al zatozte?

Aitor San Sebastian: Fase bat amaitu dugu. Disko berri hau grabatu baino lehenago, taldean aldaketa batzuk egin genituen. Formakuntza berria, estilo eta disko berria… Kontzertu hau aro berri honetako lehen emanaldia izango da. Baita diskoa atera aurreko lehen kontzertua ere.

Zuen lan berriak zer dakar?

A.S.S. : Aurrekoarekin alderatuta, zuzenean jotzera bideratuagoa den diskoa dela uste dut. Aurreko diskoa lasaiago edo sakonagoa zen, hau mugimendu handiagokoa da. Disko zuzenagoa eta erritmo aldetik, apur bat arinagoa. Lan ona egiten saiatu gara, eta lortu dugula uste dugu.

Natural Project musikalki, zer modutan defini dezakezu?

A.S.S. : Aldaketak txikiak izan arren, beti esentzia bat izan du. Elementu elektronikoak beti erabili izan ditugu. Orduan, horrek beti eman izan dio bere ukitua. Halere, esentzia galdu gabe, aurrerapen bat egon da. Nonbait kokatzeagatik, nik tekno, pop eta rock alorretan kokatuko nuke. Hiru adar horien arteko nahasketa gisa definituko nuke nik.

Itzalan jo zenuten. Nolakoa izan zen aro berri honetan publikoarekin izan zenuten lehen hartu-eman hura?

A.S.S. : Itzalakoa lehen proba txiki bat izan zen. Han lau abesti soilik jo genituen. Sanjuanetako emanaldia luzeagoa izan arren, ildo beretik joango da.

Hemendik aurrera, nolako ibilbidea jarraitzea nahiko zenukete?

A.S.S. : Ikusteke dago. Aro berri bat da, ez bakarrik taldea aldatu delako. Orain arte egon garen konpainiarekin ez gaudelako eta momentuz behintzat, guztia guk egiteko erabakia hartu dugulako. Diskoa geronek ekoiztu eta grabatu dugu. Nolabait esateko, orain guztia geure esku dago; kontzertuak hitzartzea, diskoen banaketa… Nahi duguna, diskoa kaleratu, ahalik eta jende gehienarengana heldu eta edozein taldek nahi duen bezala, gure musika jendeak entzun eta partekatzea da. Garrantzitsuena orain bizitzen ari garena eta bizitzeke duguna da.

Apustu handia, ezta?

A.S.S. : Bai, baina gaur egun aukera garrantzitsuena hori da. Masterra toki batzuetara bidaliko dugu, aurreikuspen handiegirik gabe. Talde gehientsuenek orain apustua bide horretatik egin behar dute. Egun, Internetekin taldeek aurrera jarraitzeko aukera dute. Bestalde, oso zaila da egun inork taldeen aldeko apustua egitea. Alde horretatik gogotsu gaude, behin ere ez dugulako halakorik egin. Orain gu izango gara egindakoaren arduradun.

Udan zehar, Natural Project ikusi eta entzuteko aukera izango al da?

A.S.S. : Prozesu guztia apur bat luzatu egin da, horregatik udako oporraldia igaro arte ez dugu diskoa kaleratuko. Udan beste emanaldi pare bat eskainiko dugu, baina udazken aldera diskoarekin batera gehiago izango dira.

Diskoa udazkenean kaleratu baino lehen, Andoaingo publikoaz ez zarete ahaztu halere…

A.S.S. : Guretzat aukera ona zen. Hasiera batean, lan berria jada esku artean izatea espero genuen. Kontzertu erreferente bezala genuen Sanjuanetakoa. Disko berria izan gabe ere, herriko festak direnez, eta emanaldia eskaintzeko baldintzak ere dezenteak zirenez, aukera baliatu nahi genuen.

Natural Project-ekoak Sanjuanetarako zer plan duzue?

A.S.S. : Unean unekoa. Aurten asteburuan egokitzen denez, gure emanaldiko egunez gain, beste egunetan dauden kontzertuak eta ekintzak ikusi eta parrandaren bat edo beste egingo dugu.

Andoain musikalki bizirik dagoela, argi geratzen ari al da?

A.S.S. : Bai noski. Beti egon da bizirik eta hor daude adibideak. Estilo aldetik ere, aniztasuna dago eta nik uste poztekoa dela. Batzuetan belaunaldi aldaketa apur bat luzatu egiten da. Urte batzuetan talde asko osatu izan da, beste batzuetan ez hainbeste. Baina badira lokaletan elkartzen diren taldeak. Musikalki oso bizirik dago Andoain. Ez bakarrik rock estiloetan, banda bera ere hor dago.


BIHAR, ESKUALDEKO GAZTE EGUNA BERAN

Seigarren urtez jarraian, Eskualdeko Gazte Eguna ospatuko da larunbatean. Aurtengoa Beran izanen da. Mugak Hautsiz, euskal gazteria aitzina! lemapean, egun osoko egitaraua prestatu dute Nafarroako eta Lapurdiko hainbat gaztek, 09:00etatik hasita. Gazte eguna ospatzeko arrazoi ugari plazaratu dituzte: egun ezarriak diren mugak haienak ez direla salatzea eta euskaldun izatea aldarrikatu nahi izatea. Ala, Nafarroaren konkista eta mugen esanahiei buruzko eztabaida izanen da, 11:30ean. Ondotik, bazkaria. Gauean, berriz, kontzertua izango da La Po'p'lla, Ztah, DJ Bull eta ezusteko talde batekin. Irudian, iaz, Baionan, Gazte Eguna.


Egoera larrian dauden herriak itxi egingo dituzte

Covid-19aren aurkako prebentzio neurriak gogortu egingo dituzte, berriz ere. Baina ez herri guztietan, soilik 100.000 biztanleko 400 kasuetako baino intzidentzia handiagoa duten herrietan. Murriztu egin dute kopurua, orain arte 500ekoa baitzen. Bihar argitaratuko da neurriak aplikatuko diren herrien zerrenda, baina gaurko datuei erreparatuta, Beasain, Ordizia eta Lazkao barruan leudeke. Neurriak astelehenean sartuko dira indarrean.

Zerrendako herriei itxiera perimetrala aplikatuko zaie. Hau da, ezingo da herrigunetik irten. Hiru salbuespen izango dira: erosketak egiteko, aire zabalean kirola egiteko eta gaua igarotzeko erreserbaren bat eginda badago.

Ostalaritzaren jarduna ere mugatu egingo da. Barruan soilik gosaltzeko eta bazkaltzeko orduan kontsumitu ahalko da, 6:30etatik 9:30era eta 13:00etatik a 16:30etara. Apostu etxeek eta joko aretoek zabaltzeko aukera izango dute, baina ezingo dute jan-edanik zerbitzatu.

Kirolari dagokionez, barruko espazioetan launaka egin beharko da. Gainera, aldagelak itxi egingo dira. Igerilekuen kasuan, edukiera %35era mugatuko da eta dutxak banaka erabili ahalko dira.


Urkulluk Argentinara eta Txilera bidaiatuko du erakunde-harremanak indartzeko

Lehendakariak Euskal Astean parte hartuko du; jaialdia Argentinako Mar del Plata hirian ospatuko dute aurten, azaroaren 2an hasita.

Iñigo Urkullu lehendakariak Argentinara eta Txilera bidaiatuko du urriaren 31tik azaroaren 6ra, Eusko Jaurlaritzako delegazioaren izenean. Bidaia horretan, gobernu autonomikoak harreman kulturalak eta ekonomikoak sustatuko ditu. Argentinako Mar del Plata hirian, Urkulluk Euskal Astean parte hartuko du.

Munduko euskal etxe gehienak Argentinan daude; guztira, 89 zentro dira. Txilen, aldiz, ugariak dira euskal enpresak. Hori dela eta, Euskadi nazioartekotzeko helburua duen ‘Euskadi Basque Country’ estrategian, Argentina eta Txile lehentasunezko herrialdeak direla adierazi du Eusko Jaurlaritzak.

Euskal delegazioa bi herrialdeetako hainbat euskal komunitaterekin batuko da, gobernu autonomikoak komunikatu batean adierazi duenaren arabera.

Buenos Airesen, lehendakariak ESMA (Armadako Mekanika Eskola) Oroitzapen Museoa bisitatuko du. Giza eskubideen eta oroitzapenen museo horren funtzioa diktaduraren biktimak gogoratzea eta denbora tarte horretan (1976-1983) gizadiaren aurkako hilketak gaitzestea da.

Euskal Astea

Azaroaren 2an, ostiralean, Mar del Plata Argentinako hirira joko du delegazioak Euskal Astean parte hartzeko. Urtero antolatzen den aste horretan, Argentinako euskal komunitatea osatzen duten pertsonak batzen dira.

Ekintza hori antolatzeko ardura urtero txandakatzen da, herrialdeko euskal zentroen artean. Aurten, ‘Denak Bat’ euskal etxeak prestatuko du ekitaldia. Euskal etxe horretan, Urkulluk inaugurazioan eta zenbait ekintzatan parte hartuko du.

Genero-berdintasuna

Azkenik, delegazioak Txilera bidaiatuko du, eta emakumeen eta gizonen arteko berdintasunak markatuko du agenda. Han, Eusko Jaurlaritzako delegazioa Izaskun Landaida Emakundeko zuzendari nagusiarekin elkartuko da, Isabel Plá Txileko Emakume eta Genero Berdintasunaren gaietarako ministroarekin akordio bat sinatzeko.

Emakundeko zuzendari nagusiak akordioa sinatuko du Familien Fundazioarekin, Txileko Presidentetzaren fundazio-sareko elkartearekin.


BBVA: 'EAEko ekonomiaren hazkundea Espainiakoa baino arinago doa'

EAEko ekonomiaren sendotzea "neurri handi batean, Espainiako ekonomiaren hobekuntzaren eta Gobernuak abian jarritako erreformen menpe dago".

BBVAren txosten baten arabera, EAEn aurten ez da enplegu galera gehiago izango eta hazkunde % 1,3koa izango da.

Horrela dio BBVAk egungo egoera ekonomia aztertzeko seihilean behin aterako den txostenak.

BBVAren arabera, euskal ekonomiaren hazkundea % 1,3koa izango da, Estatukoaren batazbestekoa baino lau hamarren gehiago.

Turistak eta esportazioak dira EAEko ekonomiaren indarrak. Horri esker Estatuan baino eragin gutxiago izan du gurean krisi ekonomikoak.

Hori horrela, EAEko ekonomiaren hobekuntza "leuna baina iraunkorra" da, eta euskal merkatuaren berezko ezaugarri esker BEZaren murrizpen txikiagoa beharko du EAEk langabezia-tasa murrizteko".

Hala ere, EAEko ekonomiaren sendotzea "neurri handi batean, Espainiako ekonomiaren hobekuntzaren eta Gobernuak abian jarritako erreformen menpe dago".


Lagun bat larri zauritu da Berangon izandako istripu batean

Ezbeharra Bi-637 errepidean jazo da, auto bat bidetik atera denean. Gidaria, 34 urteko gizonezkoa, Gurutzetako Ospitalera eraman dute.

Gizonezko bat larri zauritu da gaur Berangon (Bizkaia), BI-637 errepidean, Segurtasun Sailak jakinarazi duenez. Iturri honen arabera, 07:05ean jazo da gertakaria, Critroen ZX ibilgailua bidetik irten denean, Sopelarako noranzkoan. Suhiltzaileek atera behar izan dute 34 urteko gidaria, eta Gurutzetako Ospitalera eraman dute, larri. Istripuaren ondorioz, Sopelarako noranzkoko errei bat itxi behar izan dute, baina, Ertzaintzak azaldu duenez, ez da auto-ilararik izan.


GuraSOS: "Ez gaude borrokarako, baizik eta bidea elkarrekin egiteko"

Ehunka lagun bildu dira Donostian, hondakinak kudeatzeko politikan adostasuna eskatzeko.


Ijito herriaren ahotsari aitortza

Tony Gatlif zinemagileak gaur jasoko du Donostiako Giza Eskubideen Zinemaldiaren saria

Ijito herriaren errealitatea hainbat ikuspegitatik eraman izan du pantailara Tony Gatlif zinemagileak (Aljer, 1948). Bizi duten zapalkuntzaren salaketa eginez batzuetan, haien bizimodua eta kultura erakutsiz besteetan. Horregatik, ijito herriaren kronista nagusi izendatu izan dute. Ez duela horregatik zamarik sentitzen dio. Ama ijitoa zuen, eta bere herriaren eskubideen alde nahiz jasaten duten bazterketaren eta errepresioaren aurka ere sarri egin du lan pantailetatik kanpora. Horregatik guztiagatik, bere ibilbidea aitortu dio Donostiako Giza Eskubideen Zinemaldiak, urtero banatzen duen sariarekin. «Benetan eskertzen dut sari hau», esan du Gatlifek, «zineman beti gizatasuna agertu nahi izan dudalako eta sari hau hainbat urtez egin dudan borrokaren irudi delako».

Zinema zuzendaria ez ezik, aktorea, gidoilaria eta musikaria ere bada Gatlif. 1960an, gerra zela-eta Aljeriatik alde egin behar izan zuenetik, Frantzian bizi izan da, eta han garatu du bere ibilbidea. Dozena erdi lan pantailaratu ditu ijitoen errealitatea ikusgarri egiteko. Granadan eta Sevillan (Espainia) 1981ean filmatu zuen Corre gitano, auziaz ondu zuen lehen pelikula. Parisko banlieue-etako ijito komunitateak erakutsi zituen gero, Les Princes (1983) lanean. Ijitoen musikari gorazarre egin zion ondoren, Latcho Drom (1992) dokumentalarekin. Errumaniara jo zuen Gadjo dilo (1997) arrakastatsuan, berriro ere musikari protagonismo handia emanez, hango ijito komunitate batean kokatutako istorioa kontatzeko. Eta denboran atzera egin zuen Liberté (2010) lanean, Bigarren Mundu Gerran ijito-herriak jasan zuen genozidioa azaltzeko.

Gaur arratsaldean, Viktoria Eugenia antzokian egingo duten zinema jaialdiaren inaugurazioan jasoko du saria Gatlifek, baina garaikurra eskuetan hartzeko aukera izan zuen atzo, Eneko Goia alkatearekin eta Donostia Kulturako zinema arduradun Josemi Beltranekin batera eginiko agerraldian. Saria jasotzearekin batera, Gadjo dilo (Atzerritar eroa) filma eskainiko dute, eta zinemagilearekin haren lanaz hitz egiteko aukera izango da ostean. Donostian eskaintzeko, Gatlifek berak aukeratu du film hori, bere zinemagintzaren lekuko egokia dela iritzita. Ijito komunitate bat irudikatu du, zinema horretarako bitarteko onena dela iritzita. «Zinema errealitatea agertzeko arte zoragarria dela uste dut. Prentsan manipulazioa egon daiteke, baina zinema gizatiarragoa da. Alde horretatik, ez dut ezer asmatu, beste batzuek lehenago ere egin dute».

Maitasunez mintzatzen da ijito herriaz. «Zaila egiten zait ijitoentzat askatasuna zer den azaltzea. Munduko erregeak bagina bezala hezi gaituzte, pobreak izan arren. Niretzat, bizitza askatasuna, familia eta musika da, ez dago besterik, eta, edonora noala, etxean bezala sentitzen naiz», azaldu du.

Herri baketsu gisa definitu du ijitoena, eta jasaten duen tratu txarrak min ematen diola gehitu du. Nicolas Sarkozyren partetik, adibidez. Zinemagilearen ustez, gobernuburu ohiak aurrera egiteko «etsai perfektua» behar zuelako agindu zuen 2010ean Europa ekialdeko ijitoak Frantziatik kanporatzea. Orduan, «frantses izateaz lotsa» sentitu zuela azaldu du, eta politikan aktiboki parte hartzea erabaki zuela. Hala ere, etsigarria egin zaio, François Hollande babestu ondotik, Manuel Valls ministroarena «Sarkozyren diskurtso bera» dela ikustea.

Suminduak eta iheslariak

Ijitoei ez ezik, beste kolektibo batzuei ere eman die ahotsa bere lanetan. Indignados (2012) filmean, adibidez, Madrilen hasi eta Europako beste hainbat hiriburutara zabaldu ziren protestak jaso nahi izan zituen, lagun zuen Stephane Hesselekin «mundua hitzak gidatu behar duela» esatean bat zetorrelako. Era berean, azaldu du frantziar asko harrituta daudela Podemos alderdiak lortutako emaitzekin, eta han halako alderdi bat sortzea begi onez ikusiko lukeela esan du, «egungo egoeran, han ez daukagulako ezer».

Errefuxiatuen auzia ere izan du hizpide, eta gaiaz gidoi bat idazten ari dela azaldu du. Gogor salatu du Europaren jarrera, eta «jendea, Auschwitzen bezala, kontzentrazio esparruetan» sartzen ari direla arbuiatu du. «Europaren eta gu guztion ardura da».


“Erosi hondakinik gabe, hondakinik onena sortzen ez dena” kanpaina arrakastatsua eskualdean

2.800 euroko balioa duten erosketa-bonoak oparitu dituzte eta 114 establezimenduk parte hartu dute

Urtero bezala, akitu berri dugun urte honetan ere hondakinak murrizteko helburuz prebentzio kanpaina burutu dute Baztango Udalak eta Bortziriak eta Malerrekako Mankomunitateek. Oraingo honetan eskualdeko hainbat komertzioen laguntzarekin egin da kanpaina eta helburua hondakinen murrizpena izanik, erosketak hondakinik sortu gabe egin dituzten hainbat herritar sarituak izan dira.

Kanpainaren berri emateko Nafarroako Gobernuko eta Nafarroako Hondakinen Partzuergoko Prebentzio bulegoek eskeinitako 'Bertakoa naiz, berrerabil nazazu' mezua zeramaten eta Nafarroan eginak ziren paperezko poltsak banatu zituzten establezimentuek eta hilabete batetan zehar atxikituriko establezimentuetan poltsa hauek edo bertze edozein poltsa berrerabilgarri erabili eta erosketak poltsarik edo bilduki extrarik gabe egin dituzten herritarrak hainbat zozketetan parte hartzeko aukera izan dute. Hondakinik sortu gabeko erosketa bakoitzean zozketarako papertxo bat betetzen zutelarik.

114 establezimentuk parte hartu dute eskualdean eta atxikituriko establezimentuetan gastatzeko 50 euroko berrogei erosketa bono eta 100 euroko bertze zortzi bonoz gain hondakinen prebentzioarekin loturiko hainbat opari banatu dira. Bortzietako eta Malerrekako Mankomunitatetik eta Baztango Udaletik diotenez, «Kanpaina arras arrakastatsua izan da eta urtea zertxobait sentsibilizatuagoak hasteko aukera eskaini digu, ia horrela jarraitzen dugun 2019an ere!».


Urdiaingo momoxarruek asteartean 2015

Urdiaingo momoxarruek ederki astindu zuten makila. Bukatzeko, txokolate beroa egon zen denondako.


Lehenengo Durango Uria Nazioarteko Judo Txapelketa

Durangoko Judo Taldeak, kirol hau bultzatu guran, hainbat ekimen antolatzen dihardu. Oraingo honetan, Durango Uria Nazioarteko Judo Txapelketaren lehenengo edizioa antolatuko dute, domekan, Landako kiroldegian. [imgd]http://www.anboto.org/images/6800/6812/1.jpg[/imgd] Antolatzaileek aurreratu digutenez, 300 gazte batzea aurreikusi dute. Frantzia, Girona, Zaragoza, Palentzia, Errioxa, Gipuzkoa, Bizkaia eta Arabako judokak nor baino nor lehiatuko dira Landakoko tatami gainean. Kategoria eta pisuaren arabera, goizeko 10:00etatik aurrera ekingo diote txapelketari 9-14 urte arteko gazteek. Lehenengo benjaminen txanda izango da, eta ondoren alebin eta infantilena. Judo munduko izen ezagunak be Durangon izango dira. Uematsu eta Yahaira, nazioarteko txapelketetan parte hartzen duten judokak, esate baterako. Iñaki Salas Durangoko Judo Taldeko arduradunaren berbatan, \"konpetizioa bultzatzea baino, helburua gazteek kirola lagun arteko giroan egitea da\". Filosofia horri jarraituz, parte-hartzaile guztiei oroigarriak banatuko dizkiete.

Bizkaian, bakarra Bizkaian judo arloan antolatzen den nazioarteko txapelketa bakarra dela nabarmendu dute antolatzaileek. Federazioak ez diela lagundu ere gaineratu dute. \"Babesle pribatu eta publikoei atea jo behar izan diegu txapelketa martxan jarri ahal izateko\", azaldu digute taldekideek. Enpresen eta Udalaren laguntzarekin \"pozik\" agertu dira txapelketaren bultzatzaileak.


Erasoko jokalariak falta dituztela ariko dira gaur Reala eta Athletic

Gozoa izan zen derbiak utzitako aho zaporea Athleticentzat, eta gazia Realarentzat. Baina, batak zein besteak, hori ahaztu, eta ligako beste jardunaldi bati helduko diote gaur: seigarrenari. Athletic izango da jokatzen lehena. Betis hartuko du Lezaman, 11:00etan. Reala, berriz, Granadillaren zelaian ariko da, 18:30ean.

Anoetan emaitza eta joko bolada txarra eten eta gero, zuri-gorriek aurreko igandeko bideari jarraitu nahi diote, hiru puntuak patrikaratu eta sailkapenean gora egiteko. «Igandeko garaipenak egiten ari garenean are gehiago sinesteko balio izan digu. Baina lanean segitu behar dugu, Anoetan egin genuenari jarraipena emateko», adierazi zuen atzo Angel Villacampa Athleticeko entrenatzaileak. Gaurko partidari begira, jokatu ezinik segituko dute Erika Vazquezek, Yulema Corresek eta Ainhoa Alvarezek.

Betisek ez du ondo hasi sasoia. Maria Pry entrenatzailea Levantera joan eta gero, Antonio Contreras buru duen proiektuari kostatzen ari zaio martxa hartzea. Baina azken bi jardunaldietan lau puntu lortu, eta goraka egin du.

Derbiko porrota ahaztera

Antzera gertatzen ari zaio Realaren gaurko aurkariari, Granadillari. Goian egoteko hautagaietako bat zen, baina aurreko igandean lortu zuen denboraldiko lehen garaipena, Madrilen kontra. Reala, berriz, irabazteko xedearekin zelairatuko da. Derbikoa estropezu bat izan zela berretsi nahi du.

Claudia Blanco Realeko jokalaria baikor da. «Athleticen aurka ez zitzaizkigun gauzak ondo atera, baina porrot guztietatik ikasten da, eta horretan ahalegindu gara aste honetan».

Aurkariaren kalitatea nabarmendu du Blancok: «Atzean oso talde indartsua da, eta aurrealdean eskarmentu handiko jokalariak ditu, min handia egin diezaguketenak. Adi ibili beharko dugu». Nahikari Garcia ez da deialdian sartu, min hartuta segitzen baitu. Ezta Ane Etxezarreta eta Ana Tejada ere. Horrenbestez, Gonzalo Arkonadak Athleticen aurkako deialdi bera egin du.


Inork ez du habiarik egin nahi Twitterrekin

1 Twitter sare sozialak ez du txori zoriontsu baten txiorik egiten aspaldian. Zer gertatzen zaio hain triste egoteko? Ez duela hain gora hegan egiten jadanik. 2013ko azaroan burtsaratu zutenean inoizko burtsaratze arrakastatsuenetakoa izan zuen, baina garai haiek joan dira, apenas duelako berarekin batera habiarik egin nahi duen hautagairik.

2 Zertarako nahi du bikotekidea txori urdinak? Negozioa ez atzera ez aurrera duelako; bazkide sendo bat behar duela erabaki du. Orain hilabete, hiru hautagai irmo azaldu ziren, eta ahul zeuden akzioek gora egin zuten burtsan.

3 Eta zer gertatu da txio tristeekin hasteko orain? Hiruretatik bakarra geratzen dela ahalezko bazkide gisa, baina horrekin ere zalantza ugari daude, eta beste bien ezezkoak TW hondoratu duela burtsan berriro.

4 Zein dira txoritxo ospetsuari poteak eman dizkiotenak? Google (Alphableten bidez) eta Disney erraldoiak. Ez batak ez besteak ez omen dute asmorik eskaintzarik egiteko, Twitterren jabe gisa sartzeko. Txoriaren konpainiak eskaintza horiek entzun nahi zituen urria amaitu aurretik, baina Salesforce geratzen da bakarrik lasterketan.

5 Bada zerbait... AEBetako lainoko erraldoiaren asmoekin ere ez dauka konfiantza handirik Jack Dorseyren konpainiak. Orain gutxi erosi du Krux, 700 milioiren truke, eta ez dago argi zer egin nahiko lukeen Twitterrekin.

6 Harrigarria litzateke inork nahi ez izatea egungo sare sozialen txapeldunetako bat, ezta? Ez hainbeste, baina oraindik ikusteko dago Googlek benetan atzera egingo duen. Bilatzaileak porrot egin du sare sozial bat sortzeko saioan, eta TW aukera ona da harentzat.

7 Eta Twiterrentzat? Bai, noski; txoriaren sareak goia jo duela ematen du. Zailtasun handiak dauzka erabiltzaile gehiago lortzeko. Emaria asko gutxitu zaio, eta ezin da hazi. Ekainean 313 milioi erabiltzaile zituen, eta, haiei esker, ia 539 milioi euroren sarrerak lortu zituen, baina aurten 167 milioiren galerak pilatu ditu dagoeneko. Bazkide bat behar du, eta azkar behar du.

8 Baina zergatik jaitsi da hainbeste Twitter? Albisteen sare soziala bihurtu da, erreferentzia nagusia alor horretan, baina Facebook eta Instagram moduko sareek ematen dituzten beste aukerak ez ditu eskaintzen. Azken hilabeteetan zuzeneko osagaiak eskaintzeko estrategian barneratu da, baina ez du lortu arrakasta handirik.

9 Milioika erabiltzaile edukita, hala ere, ez du hainbesteko arazoa izango, ezta? Denborak esango du, baina bere negozioaren modeloa ez da gai publizitate gehiago erakartzeko, eta horrek egin dezake aldea. Gaur egun, 20 dolar inguru balio du TWen akzio batek; 69 dolarretara iritsi zen; beraz, gainbehera argia da. Burtsaren azken kolpeak 12.600 milioi eurotan utzi du haren balioa.


Otsailaren 13an banatuko dituzte Debagoieneko Kirol Sariak, Amaia antzokian

Bueltan dira Debagoieneko Kirol Sariak. Zazpi urtetako hutsunearen ostean, otsailaren 13an, 19:00etan, Amaia Antzokian egingo duten ekitaldian sarituko dituzte 2018an gehien nabarmendu diren kirol talde eta kirolariak. Herritarren saria bozka bidez aukeratuko da, hemen.

Mankomunitatearen ekimenez, eta Udal guztien babesarekin, duela hamarkada bateko helburu berberarekin dator DKS bueltan: "Debagoienean kirol esparruan lanean diharduten pertsona eta erakundeak saritzea eta publikoki errekonozitzea”. Goiena Komunikazio Taldea ere ariko da antolatzaile lanetan, eskualdeko bederatzi udalekin batera. Lehen edizio honetan, Arrasaten egingo da sari banaketa ekitaldia.

Bailara ikuspuntua duen sariketa

Ildo beretik egin du berba Mankomunitateko presidente Unai Elkorok: “Hastapenetatik bailara ikuspuntua izan dute Debagoieneko Kirol Sariek, eta kirol arloan, bailarako jendea nabarmentzea positiboa dela ikusita hasi ginen honekin lanean. Mankomunitateak Debagoieneko herriak batzen ditu, eta kirolaz harago proiektu asko ditugu herri guztiek elkarrekin. Bada, positiboa da ikustea kirol arloan ere zelan hasi diren inguruko klubak sinergiak batzen, indarra pilatzen. Adibide bi izan daitezke Gabonetako lagunarteko torneoetan ikusi ditugun Debagoieneko futbol selekzioak, bai emakumezkoetan edo baita gizonezkoen gazte mailan ere. Eta zergatik ez, kirolari horiek ekimen bateratu batean saritu?”.

Hamalau sari izango dira guztira

Ekitaldian hamalau sari emango dituzte: “Udal bakoitzak herriko kirol talde, kirolari edo eragile bat sarituko du. Udalen euren ardura izan da saritu hori aukeratzea. Ordea, sari nagusietarako, kirol teknikariz eta hainbat mediotako kazetariz osatutako epaimahaia eratu dugu, sei lagun batu gara guztira”, azaldu du Urzelaik.

Sari nagusi horiek izango dira:

Herritarren Saria –Citroen Chapimek eta KIA Chapimek babestuta–.

2018ko kirol talderik onena saria –Goiena aseguru artekaritzak, eta AXA Seguros Generalesek babestuta–.

2018ko kirolaririk onena saria –Ekide Groupek babestuta–.

Sari berezia –Obra Social La Caixak babestuta–.

Goiena saria.

'Goiena.eus' atarian eman daiteke botoa

Oñatiko kirol teknikari Rosa Lasagabasterrek azaldu du herritarren sarirako epaimahaiko kideek hamar hautagai aukeratu dituztela, eta dagoeneko www.goiena.eus atarian eman daitekeela botoa. Otsailaren 8ra arte egongo da aukera botoa emateko. Hautagaiak dira:

Markel Uriarte (Orbeako biker-a, Aretxabaleta)

Julen Irizar (Euskadi Murias taldeko ziklista, Bergara)

Martin Perez (Gurpildun aulkiko saskibaloi jokalaria, Eskoriatza)

Mikel Linazisoro (Eskalatzailea, Bergara)

Aimar Erostarbe (Aloña Mendiko txirrindularia, Oñati)

Vanessa Gimbert (Athleticeko futbol jokalaria, Bergara)

Garazi Estevez (Ogiberri taldeko txirrindularia, Aretxabaleta)

Nere Arregi (Goierri-Garaia taldeko atleta, Arrasate)

Maialen Axpe (Atletico San Sebastian taldeko atleta, Arrasate)

Ainhoa Redin (Igerilaria, Oñati)

Botoa ematen dutenen artean Debagoieneko kiroldegi baterako urte osorako abonua zozkatuko da. Irabazleak aukeratuko du zein kiroldegitan izan nahi duen doako abonua. Zozketaren irabazlea otsailaren 11tik 17rako astean jakinaraziko da.

Kirol sarien ibilbidea

2008an Artemanen eskutik sortu ziren Debagoieneko Kirol Sariak. Orduan Goiena izan zen bidelagunetako bat, Aretxabaletako Udalaren eta beste hainbat lagunen laguntzarekin batera. Eragile horiek lau urtez antolatu zuten DKS, eta Aretxabaletan, Oñatin, Aramaion eta Elgetan egin zituzten ekitaldiak.


erran.eus atariko argazki lehiaketan parte hartzeko aukera zabalik

Bertze urte batez, inauterietako argazki lehiaketa antolatu du erran.eus atariak. Ilbeltzean hasi ziren inauteriak gurean eta martxoko lehen asteburu honetan izanen dute segidarik zabalena. Ondotik, argazki lehiaketan parte hartzeko bete beharreko oinarriak, epeak eta sariak zehaztu ditugu.

Baldintzak

Ttipi-Ttapa eta Xorroxin zabaltzen diren eremuetan sortu edo bizi eta 16 urtetik goiti duen orok parte har dezake.

Argazkiak 2019ko inauterietan ateratakoak izanen dira (argazkia non atera den zehaztu beharko da).

Argazkiak mugikor, tablet edo argazki kamerarekin atera-takoak izan daitezke, originalak eta bertze inon argitaratu gabeak. Koloretan edo zuri--beltzean aurkez litezke eta 300 px-ko bereizmena eta 28x16 zentimetroko gutxieneko tamaina izan beharko dute (baldin-tza hauek betetzen ez dituztenak baztertuko ditugu).

Argazkiak ERRAN.EUS artxiboan altxatuko ditugu eta guretzat gordeko dugu jasotako lanak publikatzeko eskubidea.

Epeak

Argazkiak bidaltzeko: urtarrilaren 20tik martxoaren 22ra.

Bozketa fasea: martxoaren 27tik apirilaren 12ra.

Irabazleak: apirilaren 15ean jakinaraziko ditugu.

Sari-banaketa: maiatzean.

Sariak

Epaimahaiaren saria: Nekatur nekazalturismoan bi lagunendako bi gau eta bi gosari.

Erabiltzaileen saria: Elgorriagako bainuetxean bi lagunendako zirkuitua eta otordua.

Parte-hartzaileen artean: Elbeteko posadan bi lagunendako otordua.


BIDE GORRITIK: Hauteskundeak EAEn

Hauteskunde horien emaitzak ezagututa, hainbat balorazio egin ditu Patxi Gaztelumendi Bilbo Hiria Irratiko kolaboratzaileak.

DESKARGATU HEMEN


Korrika 18, bidean aurrera!

Hasi da Korrika 18. Hasiera ekitaldia Andoaingo Martin Ugalde kultur parkean egin da.


Gabonetako argien inguruan, herritarrek duten iritzia jaso nahi du Udalak

GABONEN bueltan kalean argiak jartzen ditu Udalak. Datorren urtean jarri beharreko argi kopurua zehazteko eta herritarrek gaiaren inguruan duten iritzia jakiteko ekimena jarri du martxan Udalak. Ekimen honen bidez, herritarren iritziak jaso nahi ditu. Proposamenak eta iritziak urtarrilaren 11 bitartean eman ahal izango dira eta bi bide daude. Aukera bat da herrian barrena jarri dituzten buzoi berdeetan aurrez eskuratutako paperak sartzea. Buzoiak udaletxe sarreran, Biteriko sarreran eta kiroldegiko sarreran daude. Iritzia emateko orriak ere bertan eskatu behar dira. Beste bidea da www.hernani.net webgunearen bidez ematea iritzia.

Argien kostua Udalak hainbat datu eman ditu

Gabonetako argien inguruan. Azaldu duenez, Gabonetako argiak jartzea honako kostua du: argiak alokatzea 19.000 euro; argiak jartzeko enpresa kontratatzea 23.000 euro, argi kontsumoa 1.000 euro. Guztira 43.000 euro.


Itzubaltzetako Gazte Asanblada: "maiatzak 21, greba orokorra"

"Bidegabekeria ez da anonimoa, izen zein helbidea dauzka" (Bertold Brecht). Maiatzaren 21ean ELA, LAB, ESK, EILAS, Hiru eta EHNE sindikatuek antolatutako greba orokorrarekin bat egitera deitzen du Itzubaltzetako Gazte Asanbladak. Ekimena laguntzen badugu ere, gure babesa kritikoa da. Kritikoa, beren oinarriak kontuan hartu gabe deitu dutelako greba sindikatuek eta, era berean, urrats hori emateko beraien sindikatu egiturak sendotzeko unerik egokienaren zain (kasu honetan, krisialdia) ibili direlako. Baina horrek ez du kentzen grebaren beharrezkotasuna, are gutxiago. Azken urtean, langabezi tasa ia bikoiztu egin da Hego Euskal Herrian (egun 161.000 bat langabetu daude, gehienak gazteak edota emakumeak). Enpresa gehienetan, lana erregulatzeko espedienteak (LEE) zabaltzen doaz, segurtasun ezaren giroa sortzen. Baina, gure arazorik okerrena ez da lana ez izatea. Izan ere, lana dugunean, aparteko orduak sartzen, enpresa etekinaren alde langileon artean lehiatzen, estresa eta antsietatea eragiten digun lan erritmora egokitzen... behartzen gaituzte. Argazkian, pasa den irailaren 30ean ospatu zuen IGAk gaztetxearen laugarren urteurrena.

Taldean doanak ez duela pixarik bakarrik egiten eta batasunak indarra dakarrela behin eta berriro errepikatzen digute boterearen bozeramaileek (bankuen zorrak guztion diruaz estaldu izana soilik horrela zuritu baitaiteke). Baina esaten digutena ez da egia. Izan ere, boterea eta ondasunak dituztenen eta bata zein bestea gabe bizirauten dutenen interesak ezberdinak izateaz gain, aurkakoak dira. Ugazabak ez dira lan-emaileak, esplotatzaileak baizik. Etekinak biltzea da euren helburua eta ez lana sortzea. Enpresariak langile klaseari gainbalioa ateratzeaz bizi dira. Horrek oparotasunean bizitzea bermatzen die, inolako aberastasunik sortu ez arren. Bitartean, langileak behin-behinekotasunean eta mendetasunean bizitzera kondenatuta daude.

Ekonomia gainbehera doala eta horrek kezkatu behar gaituela esaten digute, baina ekonomiaren txikitzea ez da, berez, arazo bat. Gastu militarrak eta burokratikoak, kontsumismoa eta azpiegitura handiak gutxitzea ez da txarra, kontrakoa baizik.

Ildo horretan, maiatzaren 21eko produkzioa etetera mugatuko den greba bat ez da nahikoa. Krisialdia krisialdi ekonomikotik haratago doa. "Krisialdia" gure bizitzak zeharkatzen dituen ezinegona da. Gizarte eredu kapitalistaren krisialdia da, azken finean. Horren guztiorren aurrean, komunikazio eta borroka esparruak martxan jartzeko, geure buruak antolatzeko eta elkar babesa berreskuratzeko kapazak izan behar dugu. Horregatik, greba gure bizitzak berreskuratzen saiatzeko abiapuntua izan behar da. Eta ildo horretan ez dago erdibidean gelditzerik.

"Desberdintasunez beteriko mundu batean, bat-etortzea ezin da jarraitzeko bidea izan. Borroka saihestezina da"

Itzubaltzetako Gazte Asanblada


Kindle berri nerea, ezin zaitut maite…

Urte erdi pasatu da Kindle irakurgailua eroski nuenetik, eta, oraingoz behintzat, ez naiz berau gozatzen ari. Zerrendatu egingo ditut motiboak:

Itxura. Kindlen liburu guztiek berdinak dirudite, ez dute nortasunik. Zuk ikusiko duzun gauza bakarra da orrialde bat, besterik ez. Paperean, berriz, liburu bakoitzak bere nortasuna du, eta hor elementu askok parte hartzen dute: azala, tamaina, paper mota, kolorea, letratipoa, usaina…

Atzera egitea. Nobela bat irakurtzen ari naizenean, sarri gertatzen zait atzera egin behar izatea, kontsultatzeko nor den halako edo bestelako pertsonaia, batez ere eleberriak pertsonaia asko dituenean. Hori di-da egiten dut, eta ez dit eteten irakurketa. Kindlen, aitzitik, ez dut lortu salto horiek patxadaz egitea. Beraz, aurrera egin behar izaten dut, baina ohi baino zalantza gehiagorekin, pertsonaien nortasunari dagokionez.

Erreferentziak. Paperezko liburuan badakit non noan eta zenbat falta zaidan, paperezko markatzaileari esker. Kindlen, ostera, ematen du beti nagoela orrialde berean. Ikusten dut, bai, % zenbat irakurri dudan, baina ni ez nago ohituta horretara; esan liteke jakin beharra dudala zenbatgarren orrialdean noan, kalkulatzeko zenbat falta zaidan.

Oharrak. Paperezko liburuan oso erraza da oharrak idaztea edo paragrafoak azpimarratzea. Kindlen, beharleku itzela.

Egun hauetan John Le Carre-ren eleberri bat irakurtzen ari naiz Kindlen, Un espía perfecto, baina ikaragarri kostatzen ari zait aurrera egitea. Bitartean, aitzakiarik nimiñoena aprobetxatzen dut harrapatzeko oporretarako hautatu ditudan beste liburuak, hauek guztiak paperezkoak.

Bestalde, ikusten ari naiz Gari Araolaza, adibidez, kriskitinak baino poziago dabilela bere Kindle erosi berriarekin. Zer gertatzen zait, doktore? Teknologia kontua da ala betiko geratu naiz lotuta Gutenberg aspaldikoaren galaxiari?


Inauterien atariko bilakatu da Puska biltzea Andoainen, Axeri dantza taldearen eskutik

Goizetik Sorabilla aldean ibili dira eta arratsaldean kalejira herrigunean. Inauterien atariko bilakatu da Puska biltzea Andoainen, Axeri dantza taldearen eskutik.

Bideoak (Ibai Lasarte):

Sorabillako pilotakekuan / Baserriz baserri


Aurreiritziak zelan sortu eta hedatzen diren azalduko du Xabier Aierdi soziologoak Olaranen

Gaur hasiko dira zurrumurruen aukako formakuntza saioekin. Xabier Aierdi Enplegu eta Gizarte Politika saileko aholkulariak gidatuko du gaurko hitzaldia (Olaran, 18:00). Soziologoak estereotipo eta esamesak zelan sortu eta hedatzen diren azalduko du eta nola eraikitzen diren gure irudia eta hurkoarena. Hilaren 17an eta 24an ere saioak egongo dira.


Bergarako proposamenaren bultzatzaileek ekitaldiak antolatu dituzte

Bergarako proposamenaren bultzatzaileek hainbat ekimen antolatu dituzte datozen egunetarako, Bergaran. Datorren zapatuan zazpi lizarren landaketa egingo dute Zurradero parean eta hurrengo astean hainbat hitzaldi egingo dituzte.

Datorren zapatuan, Lizarra-Garazitik Bergarako proposamenera lema irudikatuz, zazpi lizarren landaketa burutuko dute, herrialde bakoitza irudikatuz. Zurradero parean, eta bariantearen azpian dagoen zelaian egingo dute, goizeko 11:00etan.

Arratsaldean, Donostiako Belodromoan burutu behar zen ekitaldi nazioanala debekatua izan denez, bere ordez antolatu den manifestaziora joateko deia egin dute. Autobusa antolatu dute manifestaziora joateko, 16:00etan irtengo da frontoitik.

Ekitaldiak Bergaran, Angiozarren eta Osintxun

Martxoaren 9an, martitzenean, hauteskundeetako ekitaldia egingo dute Novedades aretoan, arratsaldeko 19:30ean. Jose luis Elkoro eta Rafa Diezek parte hartuko dute bertan. Bestalde, Telesforo Monzon hil zeneko urtemuga ospatzen dela-eta, bere oroimena presente izango dute ekitaldian.

Eguaztenean, hauteskundeen gaineko hitzaldia eta bideo emanaldia egingo dute Angiozarko Saloian, 19:30ean. Eguenean, berriz, Osintxuko Ludotekan egingo dute hitzaldia eta bideo emanaldia, 19:30ean.


ELAk Zilbetiko harrobiaren proiektua errefusatzen du eta inguruan enplegu alternatibak lantzera premiatzen du Gobernua

ELA kezkaturik dago epaiak lanpostuetan izan lezaken eraginagatik, baina ez du bat egiten joan den larunbateko (urriak 24) prentsaurrekoarekin

ELA sindikatuak Zilbetiko harrobiko proiektua errefusatzen du, ingurugiroan izango luken ondorioengatik orain dela gutxi Nafarroako Epaitegiek atzera bota dutena.

Asmo txarrez, eztabaida Auzitegi Gorenean jarriko litzateken errekurtso batean ari da errotzen, langileengan eta inguruko jendearengan itxaropen faltsuak sortuz. Gainera, aurreko Gobernuak erabilitako trikimailuekin jarraitzea suposatuko luke horrek, epaiak berak salatu duen moduan (txostenak ezkutatu, eta abar).

Horregatik ELAk ezin du pasa den larunbatean emandako prentsaurrekoaren azken mezuarekin bat egin, honen helburua langileen lanposutak defendatzea izan behar zuenean (ELA honekin bat egiten du), eta ez langileen beharretatik urrun dauden beste zenbait adierazpen.

Enpleguaren defentsa egunero egin beharrekoa da, azpikontraten, behin-behinekotasunaren eta prekarietatearen aurka.

Gauzak horrela, ELAk arazoa bere muinera eramateko deia egiten du, eta Nafarroako Gobernua Esteribarren eta Erron ingurumenarekin bat datorren enplegua sortzeko premiazko neurriak hartzera premiatzen du, krisiak eta langabeziak gogor jo duen zonaldea baita.


Otaegi eta Agirrezabala, Azpeitiko Erremonte Txapelketako irabazle

Atzo, ekainak 17, jokatu zen txapelketako finala Izarraitz pilotalekuan. Bi irabazleek Matxin III.-aren eta Labakaren aurka jardun zuten nor baino nor, eta 32 eta 40 garaitu zituzten. Agirrezabala izan da txapelketako erremontista onena.

Atzo, ekainak 17, jokatu zen Azpeitiko Erremonte Txapelketako finala Izarraitz pilotalekuan. Lau azpeitiarrek jardun zuten nor baino nor: Matxin III eta Labaka, Otaegi eta Agirrezabalaren kontra, eta azkenengo biek lortu zuten garaipena (32 eta 40).

Txapelketako erremontistarik onena izendatu dute Agirrezabala, beti ere Otaegik ondo lagunduta. Agirrezabalaren trebetasuna sakeetan nabarmendu zen, zortzi tanto lortu eta bi akats bakarrik egin baitzituen.

Maiatzaren 26an hasi zen txapelketan hamabi erremontistek hartu dute parte. Zortzi ziren azpeitiarrak, eta horietatik bik lortu dute garaipena.


Emaitza kaskarrak izan ditu Lularen PT alderdiak udal hauteskundeetan

Oso hiri esanguratsuak galdu ditu; hala nola, Sao Paulo, Porto Alegre eta Salvador. Aldiz Jose Serra oposizioko burua indartuta atera da.

Hogeita hamar hiriko alkatetzak erabakitzeko hauteskundeak egin zituzten atzo Brasilen, eta Luiz Ignacio Lula da Silva presidentearen PT alderdiarentzat emaitzak kaskarrak izan dira. Izan ere, jokoan ziren hiri garrantzitsuenetako batzuk galdu ditu; hala nola, Sao Paulo, Porto Alegre eta Salvador. Porto Alegre PTren eremu indartsuenetako bat izana da, eta ipar-ekialdeko Salvador estrategikoa da Brasilen.

Baina porrotik handiena Sao Paulokoa izan da, Lularen hurbileko adiskide Marta Suplicy baitzen PTren hautagaia, eta presidenteak inplikazio handia izan baitu hiri horretako kanpainan. Gainera, aurreko alkateak, DEM alderdiko Gilberto Kassabek, erraz irabazi du botoen %61,1ekin.

2010eko lehendakaritzarako hauteskundeetara begira Suplicy zen PTko hautagai izateko faboritoetako bat -Lulak ezin du berriro aurkeztu-, baina Sao Pauloko porrotaren ostean zaila izango du.

Aldiz, udal hauteskunde hauek indartu egin dute Jose Serra PSDB oposizioko alderdi nagusiko burua, eta 2010eko presidentziarako hauteskundeetan faborito gisa jarri dute.


"Veleiak asko eman dezake; batzordea erritmo onean ari da lanean"


Ume saskelak

Wabash (Indiana, AEB) kartzelako presoek bi ordu ematen dituzten egunero patioan: “Eguzkia, euria, haizea aurpegian sentitzea eguneko unerik inportanteena da”. “Eta nola sentituko zinateke bi ordutik bakarrera murriztuko balitz?”, galdetu diote. “Ez litzateke ona izango, amorrua bikoiztu lidake, tortura izango litzateke” erantzun presoek.

Horrela hasten da OMO xaboi markak egindako Dirt Is Good publizitate kanpaina. “Ba al dakizu zeinek pasatzen duen ordu bete eskas kalean? Umeek”. Izan ere, hamar herrialde ezberdinetako 12.000 gurasoek parte hartu duten inkestak dio, batez beste, egunean ordu erdi ematen dutela umeek kalean libre jolasean. “Hala bada, benetan etsigarria” dio preso batek. “Zuhaitz batera igo, hanka bat apurtu… bizitzaren parte da hori. Besterik ez, izan zaitez ume”.

Bost eta hamabi urte bitarteko seme-alabak dituzten gurasoekin egin dute ikerketa. Hego Uriben asko dira adin bitarte horretako seme-alabak dituztenak. Baina, gure herrietan ba al dugu tokirik umeek jolas dezaten? Non daude errekak, belardiak, zuhaitz erraldoiak edota animaliak? Oso bestelakoak dira gure eskualdeko herriak: Basauri hiriburu baten antzekoa, Galdakao herri handia, Etxebarri Bilbori itsatsita, Arrigorriaga Bilbo Handitik kanpo, Ugao herri txikia eta Zaratamo mendiko herria. Guztira 100.000 biztanle eta horietako asko umeak.

Gure aiton amonek, euren ume garaietan, orduak eta orduak eman zituzten jolasean, kalean korrika edo larreetan futbolean; gure gurasoek ere euren bide bera jarraitu zuten, baina ikasketen loturekin hasi ere bai; gure ume garaia ikasteketei lotuta egoteaz gain, aisialdiaren zati handi bat ‘profesionalizatuta’ izan dugu, hau da, kirol eskola batean izena emanda, atletismo klubean edo milaka mota eta koloreko ikastaroetan.

Horiek guztiak ondo daude, baina gauza guztien gainetik umeak libre izan behar du eta libre izaten ikasiko du. Bizitza ez da kaiola bat, ez da jolastoki prefabrikatu bat. Bizitzan gauzak gertatzen dira eta gertatu behar dira: batzuetan hanka apurtuko dugu zuhaitz batetik erorita eta beste batzuetan errekatik arraina harrapatuko dugu. Ume saskelak dira sanoak, zoriontsuak eta zorionekoak.


Burlatan bi etxebizitza hutsarazi dituzte eraikin baten teilatua erori ostean

Burlatako Basilio Armendariz kalean dago eraikina. Ez da zauriturik egon.

22:22etan izan da. Basilio Armendariz kaleko eraikin bateko teilatua erori egin da eta bizilagunak etxetik irtenarazi dituzte, zer gerta ere; lau solairuko eraikina da eta goiko biak hustea aholkatu dute. Ez da zauriturik egon, baina suhiltzaileak, Udaltzaingoa eta Guardia Zibila bertarat uda.

Bizilagunek esan dute aurreko gauena zaratak entzun zituztela teilatuan. Orain, ez dira etxera sartzen ahal, arkitektuek arriskurik ez dela ziurtatu arte.


Caja Laboralek aukera paregabea du finalerako txartela eskuratzeko

Ivanovicen taldeak Endesa Ligako finala garaipen bakarrera du. Hala ere, Real Madril gainditzeko Baskoniak gogor borrokatu beharko du.

Nocioni denboraldiko neurketarik garrantzitsuena jokatzeko moduan izango ote den zalantzan dago oraindik. Argentinako jokalariak ezker izterreko giharretan haustura txikia du, eta finalerdietan soilik hiru minutu jokatu ditu.

Asteartean asko sufritu zuen Baskoniak garaipena eskuratzeko, baina zaleek gozatu ederra hartu zuten. Gaur, Buesa Arenako harmailak zalez gainezka egongo dira berriro.

Kanporaketako hirugarren norgehiagokan baino gogorrago borrokatu beharko da errebotean Caja Laboral. Ivanovicen taldeak 26 errebote lortu zituen, eta Lasoren mutilek 48. Gainera Real Madrilen erritmo bizia gelditzeko gai izan beharko da Baskonia, talde zuriak erraz lortzen baititu puntuak.

Partidako gakoa Sergio Llull eta Sergio Rodriguez gelditzea izango da. Real Madrileko joko-antolatzaileak erritmo bizia ezartzeko eta saskiratze garrantzitsuak lortzeko gai dira, eta Arabako taldeak asko sendotu beharko du defentsa, jokalari bi hauek kontrolatzeko.


Estanis Amutxastegi, PSE-EE. Andoain: “Lau urte barru Andoain oraindik hobeto egongo da"

Alderdi sozialista pozik dago agindutakoa bete dutelako. Azpikolako harrobiaren alde dauden bakarrenetakoak dira.

Laburbildu ezazu zuen ideia nagusia.

Ideia berekin jarraituko dugu lanean. Konbentzituta nago gauzak ondo egin ditugula.

Alkate izanez gero, zuek proposatzen dituzuen artean martxan jarriko zenituzketen hiru neurri aipatu.

Garrantzitsuena Plan Orokorra garatzea da, horren bitartez Andoain sustatzea ahalbidetuko baita. Etxebizitzak eraikiko dira, industria txertatzeko ere bai. Horrek enplegua eta Udalarentzat diru iturriak sortuko ditu. Hori gakoetakoa da.

Bada beste gai bat, oso garrantzitsua dena, ea nola lortzen den langabezia murriztea. Penagarria baita Andoainen dagoen langabezia tasa.

Aparkalekuei dagokionez, herritarra ez da oinez ibiltzera ohitzen. Eta herritarrek irisgarritasun aldetik aukera ugari ditu. Baina dirudienez jendea ez da aukera horietara ohitzen. Aparkalekuen arazoa konpondu beharrekoa da.

Amaitu den agintaldiaren balorazioa egin.

Baikorra da. Udal programa burutu dela esan genezake. Eta amaitu gabe geratu direnak, amaitzeko bidean daude. Besteak beste, Plan Orokorraren garapena edota tren geltokira iristeko lurrazpiko pasabidearen adjudikazioa. Pozik nago.

Autokritikak ere tartea izan beharko du.

Ezinduei ezinezkoa zaie Udal bulegoetara sartzea. Behean zain egon behar izaten dute, bulegoetara igo ezinik.

Agintaldi berriari begira, nola imajinatzen duzu herria lau urte barru?

Oraindik ere hobeto egongo garela uste dut. Dagoena baino hobeto. Andoain komunikazio gune izango da. Gipuzkoa, estatua eta Europa mailako garraiobideetan gakoa izango da.

Zortzi urtez kanpoan egon den herritar batek ez luke Andoain ezagutuko, pentsa lau urte barru! Plan Orokorrak eraberritze ugari ahalbidetuko ditu.

Zein da zure alderdiak eskaintzen duen bermea edo garantia?

Zuzentasuna. Eta emandako hitza betetzen dugula. Horixe da gure bermea.

Azpikolako harrobia: Agintea lortuz gero, hutsetik hasiko zarete edota agintaldi honetan emandako pausoak kontutan hartuko al dira?

Gure ustean harrobiarekiko egoera aldatu egin da N-1 errepide berriaren exekuzio planarekin. Lehen irla modura geratuko zen eremu hori, baina errepideen mapa eraldatzean biribilgune bat sortuko da. Egoera erabat aldatzen da. Etorkizunean eremu hori ez da isolatuta geratuko. Eremu hori berreskuratzea ahalbidetuko da.

Bestalde, AHTa aipatu beharra dago. Eta hori eraikitzeko Azpikolako eremua erabiliko da. Azpikola 2000 enpresak proposamen bat egin dio Udalari, eta horren arabera harrobia 6 urtez ustiatuko genuke. Hor 140.000 metro karratuko eremua sortuko litzateke, Udalaren esku erdia geratuko liratekeena. Garrantzitsua da industrigune bat egin daitekeelako, preziorik ordaindu gabe. Dohainik.

Egitasmoa Eusko Jaurlaritza aztertzen ari da, Ingurumen saila zehazki. Haiek erabakiko dute posible den edo ez.

KATE MOTZEAN

Herriko gustuko txokoa:

Bertxinetik gora dagoen putzua, "Las 3 rocas" bezala ezagunagoa.

Andoaindar bat:

Joxe Mari Olazabal.

Herrian faltan somatzen duzuna:

Hotel bat, turismoa sustatzen gabiltza eta hotelik ez dago herrian.

Eta soberan?

Zakur kakak parkeetan. Heziketa falta handia dago.

Maiatzaren 23an zer?

Ikusiko dugu, neu irabazteko aurkeztu naiz. Herritarrek erabakiko dute.


Preso eta iheslarien aldeko kartelada, gaur

Hileko azken ostirala izaki, preso eta iheslarien aldeko kartelada izango da gaur. Doneztebe plazatik abiatuko da, 20:00etan.


Bide Ertzean taldearen '77' diskoaren aurkezpena, zuzenean

11:00etan hasi da aurkezpena, eta 'streaming' bidez zuzenean izan da ikusgai 'Berria.info'-n. Urrian hasiko dira kontzertuak eskaintzen. Bideoa: Aurkezpena.

Berria.info-k streaming bidez zuzenean eskaini du Bide Ertzean taldearen disko berriaren aurkezpena. 1998an talde moduan abiatu zen hirukoteak 77 diskoa aurkeztuko du Bilboko Kafe Antzokian. Taldeko kideez gain, Gaztelupeko Hotsak zigiluko kideek ere hartuko dute parte prentsaurrekoan. "1977. Euskal Herria. Askatasuna, maitasuna, berdintasuna bizi eta gozatu nahi duen gazteria. Feminismoa eta ekologismoaren agerpena, ikastolen loraldia, alderdien legeztatzea, sindikatuen indartzea… 40 urteko gau beltzaren ondoren, orduko gazte belaunaldi haren ahalegina ez zen hutsala izan. Lan berri honetan, 70eko hamarkadan ipini dugu begipuntua”, idatzi dute taldearen webgunean.

Harriak hegan kantuarekin hasten da 77 diskoa. “Kantu horrekin bideo zoragarria egin du Angel Aldarondok”, taldeko kideen esanetan.

Emanaldiak urrian hasiko dituzte. Urriaren 12an Ondarruko Maribillin eskainiko dute kontzertua, urriaren 17an Arrasateko gaztetxean, 24an Donostiako Gasteszenan, 25ean Bartzelonan, 31n Azkoitiako Matadeixen eta azaroaren 14an Barañaingo auditorioan.


Uneoro "ezetz eta ezetz" aritzea leporatu die Gipuzkoako ezker abertzaleak EAJ, PSE-EE eta PPri

Etorkizunari begiratzeko eskatu die Gipuzkoako ezker abertzaleak EAJ, PSE-EE eta PPri. Era berean, uneoro "ezetz eta ezetz" aritzea leporatu die. Atzera ez begiratzeko eta lurraldearen aldeko defentsan aritzeko eskatu die. Agurne Barruso eta Idoia Aiastui Gipuzkoako ezker abertzaleko ordezkariek eman dute, gaur egungo Gipuzkoako erakundeen gaineko egoeraren berri.

Bilduk Gipuzkoan, Donostian eta lurraldeko udal gehienetan hauteskundeak irabazi zituela eta "aldaketa ekarri" zuela urtebete betetzeko bezperan, EAJ, PSE-EE eta PP "ezetzean ataskatuta" daudela eta "antzinako nostalgian" lerratuta daudela salatu dute Barrusok eta Aiastuik.

"Aldaketa oztopatzea, proposamen positiborik ez egitea eta diskurtso zaharkitua praktikatzea" leporatu diete oposizioko hiru alderdiei ezker abertzaleko ordezkariek. Eta hiri hondakinen kudeaketa, "obra faraonikoen xahubidea" eta "opor fiskalak" jarri dituzte horren adibide moduan.

Hiru alderdiei bakarra izango balitz moduan, eskumako alderdi baten moduan, aritzea leporatu diete, "krisira eroan gaituen lehengo errezeta zaharkituak" defendituz.

"Eredu gainditua, zaharkitua"

"Dageneko gaindituta dagoen ereduarekin jarraitzen dute, non erabakiak hartzen diren merkataritza-bulego batean eta non hiritarrak ez dituzten ezertarako aintzat hartzen" esan dute.

Hiri hondakinen gainean, hiru alderdiek zabortegiaren aldeko jarrera agertzea kritikatu dute, Europar Batasunak "Usurbileko atez ateko ereduaren alde" egin duenean.

"Alderdiari begira"

EAJri leporatu diote norbere buruari, alderdiari, begira egotea eta jarrera horren adibide bi ipini dituzte: batetik, Kutxabank; bestetik, Bizkaiko Foru Aldundiarekin erabakia, hiri hondakinen kudeaketaren gaineko hitzarmena ez duelako berritu nahi izan.

PSE-EEren gainean, ostera, esan dute bere "tokia ezin topatu" dabilela eta "eskumako blokeari lerratuta" dagoela.

Azkenik, horren guztiaren aurrean, Agurne Barrusok eta Idoia Aiastuik nabarmendu dute Bilduk erakutsi duela "gauzak beste modu batera" egin daitezkeela eta "egiten ari direla".


Mad Cool jaialdiko sarrera guztiak agortu dira

Green Day, Kings of Leon, Foo Fighters, Belako, Ryan Admas, Wilco, Dinosaur Jr. eta Spoon igoko dira eszenatokira, besteak beste. Ekainaren 6tik 8ra ospatuko da Madrilen.

Mad Cool-en bigarren edizioa ospatuko da ekainaren 6tik 8ra Madrilen. Egun bakoitzerako 45.000 sarrera jarri zituzten saltzen eta jaia baino hiru hilabete lehenago, sarrera guztiak saldu dira.

Jaialdiko eszenatokira igoko diren talde batzuen izenak aurreratu dituzte. Foo Fightersek lehenengo egunean emango du emanaldia, Green Day-k ekainaren 7an eta Kings of Leon taldeak, berriz, ekainaren 8an. Espainian emango duten kontzertu bakarra izango da.

Horietaz aparte, Ryan Adams, Wilco, Dinosaur Jr., Spoon, Belako, Neuman, Boys Noyze, Deap Vally, Kiasmos, Kodaline eta Kurt Vile & The Violators bezalako taldeez gozatzeko aukera egongo da hiru egunetan zehar hiriburuan.

Pasaden urtean antolatu zuten jaialdia lehenengo aldiz, eta izan zuen arrakastagatik European Festival Award-en eskutik 2016ko Festibal Berri Onenaren saria lortu zuen.


Uda erdialderako aurreikusten da hondakinak Tuterara eramaten hastea

Aurreko asteazkenean Sakanako Mankomunitateak batzarra egin zuen. Bilkuran erabaki zen Arbizuko hondakindegian deskarga kaia egiteko lanen deialdia egitea. Epeak betez gero hilabete barru lanak zein enpresak eginen dituen jakinen da. Mankomunitateak lanak lau hilabetetan despeditzea espero du. Lanek 756.000 euroko aurrekontua dute eta Nafarroako Hiri Hondakinen Partzuergoak ordainduko du. Gauzak ongi uda erdialderako deskarga kaia egina legoke. Han Sakana, Larraun, Leitzaran eta Araitz aldeko hondakinak bota eta trinkotuko lirateke. Ondoren edukiontzi berezi batean, Tuterako El Culebrete hondakindegira eramanen lirateke hondakinak. Egunero bidaiaren bat egitea aurreikusten da. Hori egin ahal izateko trinkotutako hondakinak jasoko dituzten hiru edukiontzi izanen dira Arbizun. Hori guztia eginen da Europako legedi batek hondakin organikoak tratatzera behartzen duelako. Sakanan orain arte hondakin horiei Arbizuko hondakindegian lur ematen zitzaien. Baina legedi berrira egokitu beharra dago eta,, horregatik Sakanako Mankomunitateak egoki jo zuen Nafarroako Hondakinen Kontsortzioan sartzea.EskaerakEzker Batuko Arturo Carreño zinegotziak bilkuran onartua izan zen mozioa aurkeztu zuen. Beraz, Ezker Batuak eskatu bezala, Sakanako Mankomunitateak RENFErengana joko du Madril eta Bartzelonara doazen trenek Altsasun geldialdia egiteko eskatzeko. Geldialdirik egiten ez badute Sakandarrek Iruñea edo Gasteizko bidea hartu behar dutela azaldu zuen ezkerreko koalizioko kideak. Arturok azaldu zuenez, Zumarragan eta Castejonen trenok geldialdiak egiten dituzte bidaiariak hartzeko. Bestalde, Sakanako Mankomunitateak Lurreko Telebista Digitalaren bidez ETB ikusteko aukera izatea eskatuko du. Nafarroako Gobernuari hori ahalbideratzeko neurriak eskatu dizkio mankomunitateak.


«Jendea gogotsu dago, giro ederra antzematen da entseguetan »

Iñake Irastorza aktoreak Balearen Eguneko herri antzerkia zuzentzen duen hirugarren aldia da aurtengoa. Bi aste eskas falta dira estreinaldirako, eta «azken txanpan» murgilduta daude.Orioko Balearen Eguneko antzerkian buru-belarri murgilduta zabiltza. Ari al da forma hartzen?Bai, noski baietz. Antzerkia prestatzeko denbora behar izaten da, eta orain azken txanpa murgilduta gaude, hori da garrantzitsuena.Antzerkian eskarmenturik ez duten herritarrek parte hartuko dute herri antzerkian. Zaila al da mota horretako antzerki bat zuzentzea?Jendea gogotsu dago, eta entseguetan antzematen da giro ona. Nire iritziz zailena antzerkiaren koordinazioa da. Izan ere, herri antzerkian 1901eko herri giroa sortu nahi dugu, eta horretarako talde txikitan esketx txikiak egingo dituzte herritar eta eragile desberdinek herrian barrena: arraunlariek, dantzariek, musikariek, aktoreek eta beste hainbestek. Esketx txiki horiek denak ematen diote forma antzerkiari, eta horien arteko lotura sortzea da gakoa.Aurtengoan Balearen Eguneko antzerkia zuzenduko duzun hirugarren aldia izango da. Aurrekoen bidea jarraituko al du aurtengoak ere?Antzerkiaren ildoa aurrekoen berdina izango da, baina urtez urte zenbait aldaketa egiten joan gara. Lehen urtekoa izan zen osatuena, estreinakoa zenez oso konpletoa atera zen. Dena dela, denborarekin ohartu ginen hasierako muntaia hura ezin dela beti egin, eta antzerkia eta ikuskizuna arintzen joan gara. Horrez gain, berdin-berdin ez errepikatzearren zenbait aldaketa ere egin ditugu. Aurten, esaterako, bale berria izango dugu.Zu oriotarra zara. Berezia al da zuretzat herrian bertan herritarrekin lan egitea?Bai. Jendearekin hartu-emana berezia da. Bizitzan zehar bide desberdina hartzendu bakoitzak, eta pixkanaka herriko hainbat lagunekin kontaktua galdu egiten da; Balearen Eguneko antzerkiaren bidez zenbait harreman berreskuratzeko aukera izan dut.Jaioterrian bertan antzerkia zuzentzea ardura handiagoa al da?Ni neu oso exijentea naiz nire lanarekin, eta parte hartzen dudan lan guztietan saiatzen naiz ahal dudan ondoena egiten. Hala ere, ez da beti nahi bezala ateratzen, arrazoi desberdinengatik kale egin dezakegulako. Ez dut aparteko berezitasun bezala esaten, ni horrelakoa naiz.Esperientzia handia duzu aktore lanean. Zuzendari lana desberdina al da?Aktore eta zuzendari lana oso desberdinak dira. Hala ere, antzerki guztiak ere ez dira berdinak izaten. Balearen Eguneko antzerkia modukoak esaterako ez dute zerikusirik ohiko antzezlanekin. Antzerkia zuzenekoa da eta ezustekoak gertatu litezke zuzenean ari garenean. Are gehiago, Orion bezala, parte-hartzaile mordoak parte hartzen duen herri antzerki batean. Aktore batek esaterako jakin dezake besteak hitz jakin bat esaten duenean oholtzara sartu behar duela, baina gertatu liteke lehenengoak esan duena ez entzutea eta nahaspila sortzea. Horrelakoak gertatzen badira zer egin behar dugun ere lantzen dugu entseguetan. Hala ere, ezin dira denak aurreikusi, gainera ezin da jakin pertsona bakoitzak egoera horren aurrean nola erreakzionatuko duen; horregatik, aktoreei beti esaten diet antzerkian zehar ezustekoren bat gertatzen denean aurrera jarraitzeko, bizitzan egiten duten bezala, norbere buruari esan normala dela, eta aurrera segitzeko.Azken hilabetetan Ladydi Garcia izeneko antzezlanarekin aritu zara. Biran jarraitzen al duzu edo beste proiekturen bat duzu esku artean?Ladydi Garcia antzezlanarekin geldialdia egin dugu orain, eta udazkenean berriz ere oholtzan izatea espero dugu. Bestalde, baditut beste hainbat proiektu esku artean, baina oraindik zer egingo dudan erabaki ez dudanez, nahiago dut oraindik behintzat horietaz ez hitz egin.Antzerkian, telebistan eta zineman lan egin duzu. Horien artean ba al duzu gustukoenik?Horietako bakoitzak bere ezaugarriak ditu, eta aktore batek jakin behar du denetara moldatzen. Antzerkia esaterako zuzenekoa da, eta teknikoki hainbat esparru kontrolatu behar ditu aktoreak: ahotsa ondo neurtu behar da atzeko ilaran eserita dagoen ikusleak ere entzun dezan, baita argien joan-etorria ere. Zineman, hizkuntza zinematografikoa ezagutu behar da, eta aktoreak jakin behar du plano bakoitzera egokitzen eta zuzendariak nahi duen hori azaltzen, besteak beste. Telebista, berriz, bien artean dagoen zerbait da, eta presa izaten da nagusi hor. Nik hirurak maite ditut. Dena dela, antzerkikoa esperientzia berezia iruditzen zait, zuzenekoak zirrara berezia sortzen du, eta publikoarekin gertutasuna sentitzen da. Bestetik, zinema asko maite dut, bai aktore bezala, baita ikusle bezala ere. Azken horretan lan gehiago egitea gustatuko litzaidake.


Urra: “Oso zaila neukan txapela irabaztea, ez nuen espero”

‘Urra’ Zarauzko Bi Harri txapelketan. (Amaia Urbieta Arruti)

Faborito nagusia Aimar Irigoien zen, baina zure izena ere bazebilen zenbait ahotan.

Hala da, bai. Dena den, banekien oso lan zaila izango nuela. Ez nuen uste halakorik egiteko gai izango nintzenik. Irigoienek ezarritako marka gainditu nuen gainera, eta horrek, poz gehigarria ematen du, noski.

Lau harri desberdin altxatu behar izan zenituen igandean. Zeinekin aritu zinen erosoen?

Guztiekin jardun nintzen gustura, baina lauretatik bat aukeratu behar banu, 125 kiloko zilindro-kopa aukeratuko nuke.

Garrantzitsua al da Euskadiko Txapelketa irabaztea?

Niretzat, dagoen txapelketarik garrantzitsuena da. Harri-jasotzaileok ere mota desberdinetakoak gaude, eta harri txikiekin ibiltzen garenontzat igandekoa huts egin ezinezko zita zen.

Gailurrera iritsi zara, beraz.

Hala dirudi. 22 urte dauzkat eta jarraituko dut harriak jasotzen, baina behin zenbaki hauetara iritsita, ez dut uste askoz urrunago iritsiko naizenik. Orain atseden apur bat hartuko dut, datorren urtean berriro gogor entrenatzen hasteko.


Mutrikuarren gizarte eta hezkuntza arloko beharren diagnostikoa aurkeztu dute

Mutrikuko Udal Ongizate batzordeak eskatuta, herriko biztanleriaren gizarte eta hezkuntza arloko beharren diagnostikoa deritzona eratu dute Kalexka elkarteko kideek. Egitasmoak guztira, bi fase ditu: bata, lau hilabete eta erdiren ondoren jasotako ia 100 orrialdeko txostena, eta bestea, etorkizunean egin beharreko eskuhartze programa.

Atxurra, Iparragirre, Garate eta Uranga, aurreko asteko aurkezpenean

Egitasmoari dagokionez, udalak eta herritarrek aspalditik buruan zerabilten kezka bati erantzuna ematea izan da. Hain zuzen ere, herriko gazteen arteko ikasketa porrotak eta horiek duten kale giroak mutrikuar asko kezkatzen zituela jabetu ziren Ongizate batzordeko kideak. Gai hori mahai gainean ipini eta zer edo zer egiteko garaia zela iruditu zitzaiela aipatu zuen aurreko asteko aurkezpenean Arrate Uranga Mutrikuko Politika Sozialeko buru ohiak.

Hori guztia kontutan edukita, eta arazo horiei guztiei heziketaren bidetik etorkizunean irtenbide bat emateko, herritarrek dituzten ohituren inguruko azterketa egitea erabaki zela nabarmendu zuen Urangak. “Ongizate sailean hainbat urte daramate Kalexka elkartearekin lanean, eta egitasmoa ere euren esku uztea erabaki genuen. 2014an hasi ginen Kalexkarekin hitz egiten, zer ahal genuen egin eta gure kezkak azaltzen, eta honen inguruko apustu bat egitea pentsatu genuen”.

Atxurra, Iparragirre eta Garate egindako txostenarekin eskuetan

Txostenari dagokionez, berriz, urte hasieran hasi ziren berau osatzen Kemen Atxurra, Julene Garate eta Axier Iparragirre Kalexkako kideak, eta lau hilabete eta erdiz eginkizun hori betetzen aritu dira.

Ikerketa egitea, bada, ez da lan erraza izan, eta berau “operatiboagoa” egiteko, faseka banatuta egin dute. Lehenik eta behin, ikertzaileak mutrikuarrak ez direla kontutan hartuta, herriko biztanleriaren irudirik egokiena marrazten saiatu ziren. Horretarako, iturri ezberdinetatik jasotako hainbat datu estatistiko eta kuantitabiko izan zituzten kontuan. Herritar eta kolektibo denen beharrak identifikatu beharra izan dute, eta horren guztiaren barruan, batez ere, zailtasun edo arrisku egoeran egon ahal diren kolektiboetan zentratu direla azpimarratu zuten Kalexkakoek.

Atxurra, Iparragirre eta Garate egindako txostenarekin eskuetan

Bigarren fasean, ordea, herriaren ezagutzan sakontzea tokatu zitzaien. Bertan dauden zerbitzu, baliabide eta komunitate eragile edo elkarteak ezagutu eta ordenatu zituzten, herrian bertan dauden eskaintzak ikusteko.Hori guztia egin eta gero, hirugarren fasean kaleko giroa bertatik bertara ezagutzeko aukera izan zuten. Besteak beste, kaleko hainbat dinamiketan presente egon ziren eta bertan dauden fluxu sozial guztiak ezagutzen saiatu. Kalean hautemandako ikuspegi horretan sakontzeko, gainera, kolektibo, profesional eta eragile desberdinekin elkarrizketak egin zituzten hurrengo fasean. Guztira, 31 elkarrizketa egin zituzten, eta horiek ikerketari “balio erantsi handia” eman diotela ere nabarmendu zuten. “Kalean hautemandakoari benetako mamia eman diote. Azken finean eurak dira egunerokotasunean Mutrikuko herritarrekin lanean ari direnak, eta inork baino hobeto ezagutzen dituzte edo identifikatzen dituzte zeintzuk izan ahal diren behar sozio hezitzaile horiek”.

Elkarrizketatik jasotako informazio guztiak irizpide batzuen arabera sailkatu, antolatu eta ordenatzea izan zen hurrengo pausua. Horiek guztiak aztertu eta gero, lehendabiziko ondorio batzuk atera eta herritarren profesionalen aldetik sortutako eskaerak jaso zituzten.

Datu horiek jasota, berrirakurketa bat egin zuten. Hain zuzen ere, etorkizunean emango diren eskuhartzeak garatu ahal izateko, erreferente modura balio ahal izango duten orientazio batzuk definitu zituzten, ostean, jasotako datu, irizpide eta ondorio guztiekin txosten teknikoa idazteko.


Pikoketan hil zituztenak gogoan

Pikoketan fusilatu zituztenei omenaldia egin diete.

1936ko abuztuaren 11n Pikoketan fusilatu zituzten hamahiru lagunek omenaldia jaso zuten joan den igandean. Ekitaldian parte hartu zuten euren senideek, eta lore eskaintza egin zieten. Askatasunaren alde borrokatu zutela gogoratu zuten. [Bukaeran dago bideoa]

Nicolas Gerendiain elkarte errepublikanoak azaldu duenez, gazteak ziren gehienak, eta Errepublikaren legezkotasuna eta demokrazia defendatzen zituzten, faxismoaren aurrean. Beste asko bezala hil eta hobi komun batean lurperatu zituzten.

Hauek izan ziren hil zituzten hamahiru lagunak

Mertxe Lopez Cotarelo. 17 urte

Pilar Valles Vicuña. 17 urte

Jose Maria Arruti Idiakez. 18 urte

Victor Genua Montiano. 25 urte

Jesus Lopez Casado. 26 urte

Agapito Dominguez Taguada. 23 urte

Bernardo Usabiaga Jauregui. 18 urte

Manuel Justo Alberdi. 22 urte

Vicente Argote. 47 urte

Agustin Miguel Bermejo. 39 urte

Felix Luz Etxeberria. 27 urte

Angel Braña Lopez.

Miguel Jacinto Lopez Martinez. 49 urte

Francoren hilotza

Espainiako Gobernuak Francoren hilotza Erorien Haranetik ateratzeko asmoen aurrean, Nicolas Gerendiain elkartearen iritziz, ekintza sinbolikoa baino ez da, eta Erorien Harana, “frankismoaren benetako ikurra” litzateke ukitu beharrekoa, “baina ez dute nahi”.

Benetan ez dutela frankismoarekin hautsi nahi esan du elkarte errepublikanoak: “Ez dira oraindik ikertu estatuan zehar sakabanatuta dauden milaka hobiak. Ez dira baztertu kargudun frankistak. Ez dira ikertzen ondasunak konfiskatuz, presoen lanez egindako dirutzak. Diktaduraren garaiko lege asko mantentzen dira”.

Zentzu horretan, egia, justizia eta ordaintza aldarrikatzeaz gain, frankismoa berehala legez kanpo uzteko eskatu du.


Hautesle zerrendak ikusgai daude hilaren 10era arte

Urriaren 21ean egingo diren Eusko Legebiltzarrerako Hauteskundeak direla eta, Ispasterko eta Aulestiko udalek hautesle zerrendak herritarren begi bistan jarri dituzte, hilaren 10era arte.

Herritarrek aukera edukiko dute zerrendak ikusi eta erreklamazioak egiteko. «Erreklamazioak udal idazkaritzan edo Zentsu Elektoraleko bulegoan (Bilbao) egin beharko dira».


Komikigintzari eta autoari eskaini diete 'Erlea' aldizkariaren bosgarren alea

Juan Carlos Egillor artista donostiarraren irudiak biltzen ditu aldizkariak, omenaldi gisa

Hiru dira Euskaltzaindiak argitaratzen duen Erlea aldizkariaren helburu nagusiak, erakundearen hitzetan. Idazle ezagunen lanak argitaratzea, ia anonimatuan aritzen diren sortzaileen lanak ezagutaraztea eta alde grafikoa lantzea. Azalean ikusten da bereziki lan hori, Bernardo Atxaga idazle eta aldizkariko zuzendariaren hitzetan. Hori izaten da lehen orriaren lana; «artistak eta pintoreak aldarrikatzea». Bereziki pisu handia hartu du aldarrikapen grafiko horrek oraingoan, ordea, eta azaletik edukietara hedatu da. Izan ere, komikigintza da aldizkariko testuak ardazten dituen bi ildo nagusietariko bat, eta autoa da bestea. Atzo goizean aurkeztu zuten egindako lana, Bilbon, eta irakurraldia izan zen gero.

«Gauza harrigarriak» bildu dituzte bosgarren alean, Atxagaren esanetan, eta Iñaki Berazategi kazetariaren Euskaldunak komikian artikulua aipatu du adibidetzat. Euskal Herriko pertsonaia batzuk komiki eta zintetan nola irudikatu diren azaltzen du Berazategik bere idatzian. 1936ko gerra aurrekoak dira haietariko batzuk, baina badira gehiago. 1950eko hamarkadan Paulino Uzkudun boxeolariaren irudian oinarrituriko Pacho Dinamita abentura heroia eta 1960ko hamarkadan TBO aldizkarirako sorturiko Josetxu el vasco dira testuan aipatzen direnetariko bi.

Juan Carlos Egillor ilustratzaile, zintagile eta artista donostiarra ere omendu dute Erlea-ren bosgarren alean, haren ibilbide oparoko hainbat lan bilduz, baita Euskadi Sioux,TBO, Ipurbeltz eta Becassine au Pays Basque aldizkarietan agertutako marrazkiak ere. Martxoan hil zen Egillor. Horretaz gainera, Joxean Sagastizabalen eta Joseba Luzuriagaren komikigintzari buruzko testu bana ere badakartza.

Autoaren garrantzia

Egungo bizimoduan autoak duen garrantzia nabarmendu du Atxagak, bestetik. «Baita bizitza pertsonalean ere». Eta, hain zuzen, hori da aldizkariaren edukien bigarren ardatz nagusia: autoa. Felix Ibargutxi kazetariaren testua hartu du oraingoan adibidetzat idazleak. «Berak, esaterako, artikulua egin du bertsolaritzaz, baina bertsolariei eta kotxeei buruz». Kike Amonarrizek 1903an Tolosatik pasatutako Paris-Madril rallyari buruz egin du bere lana, udalak herritarrei nola jokatu gomendatzeko idatzi zuen bandoa gogora ekarriz. Piarres Aintziartek, Lorenzo Rojok eta Xabier Mendiguren Elizegik ere testu bana idatzi dute autoaren inguruan.

Ohi denez, luzea da oraingoan ere Erlea-n parte hartu duten sortzaileen zerrenda: Uxue Apaolaza, Iñigo Aranbarri, Zaldieroa, Koldo Izagirre, Iban Zaldua, Jose Fernandez de la Sota, Jon Alonso, Mari Sol Bastida, Joxemari Iturralde, Ernesto Valverde, Juan Kruz Igerabide, eta beste asko. Marta Cardenas artistari egin diote oraingoan elkarrizketa.

Erlea bosgarren alera heldu izanak proiektua «sendoa» dela ageri du, Atxagaren ustez, eta bere irudi propioa ere aurkitu duela dio: Jon Zabaletak marrazturiko erlea, hain zuzen ere.


Oarso Bidasoko Hitza, maiatzak 31 (PDFa)

Oarso Bidasoko Hitza, maiatzak 31 (pdfa)


«Musikan, gustatzen zait barruan ditugun kaka guztiak ateratzea»


Sanmartinak ospatuko dituzte asteburuan Lasaon eta Errebalean

Lasaon bihar, ostirala, hasiko eta igandean bukatuko dira festak

Errebalean zapatuan ospatuko dituzte sanmartinak

Urteroko legez sanmartinak ospatuko dituzte astebukaeran Lasaon eta Errebalean.

Lasaon ostiralean, zapatuan eta igandean festa giroa nagusituko da. Bihar, ostirala, meza eta bertso-afaria egingo dituzte Lasaon. Zapatuan, berriz, haurrentzako jolasak eta txokolatada izango dira. Igandea izango da festetako azkenengo eguna, eta txistularien kalejira eta auzoko nekazari produktuen eta abereen erakusketa egingo dituzte.

Aldiz, Errebalean zapatuan ospatuko dituzte sanmartinak. Egun osoko egitaraua prestatu dute auzoko jaietarako. Goizeko 11:00etan hasiko dira jaiak txistularien Goiz eresiarekin. 14:00etan bazkaria egingo dute, eta izena emateko Txokoa jatetxera deitu behar da. Bazkalostean, 15:30ean, txokolatada eta umeentzako jolasak egingo dituzte. 16:00etan, berriz, sokamuturra izango da, Errebalean bertan.

Honatx egitarauak:

Lasao auzoa

Azaroak 11, ostirala:

.11:30ean, meza, Zestoako abesbatzak lagunduta.

.20:30ean, bertso-afaria Lizaso eta Soto bertsolariekin, zein Josune eta Leire trikitilariekin.

Azaroak 12, zapatua:

.15:30ean, haurrentzako puzgarriak, eta, ondoren, txokolatada.

Azaroak 13, igandea:

.11:30ean, Idikaitz txistulari taldearen kalejira, eta, ondoren, auzoko nekazari produktuek eta abereen erakusketa.

Bustinzuriko errebala

.11:00etan, txistularien kalejira.

.14:00etan, bazkaria. Izena emateko Txokoa jatetxera deitu behar da.

.15:30ean, haur jolasak eta txokolatada.

.16:30ean, sokamuturra.


Paretan gora, sokarik gabe

Joaquim Rodriguezek indar erakustaldia eman du Vueltako bosgarren etapan, Valdepeñas de Jaengo azken paretan goraIgor Anton ezinean ibili da berriz ere, eta Rodriguezen aldean 57 segundo galdu ditu

Orekaren soka eten zuen atzo Joaquim Rodriguezek (Katuxa). %27ko batez besteko aldapa daukan pareta batean nola den posible erritmoa horrela aldatzea? Berak bakarrik daki hori. Vincenzo Nibali (Liquigas) gorputza bere onera ekarri ezinik ibiliko da oraindik. Kataluniarrak leherketa eragin zuen Valdepeñas de Jaengo azken pareta beldurgarrian, eta italiarra, harro, haren gurpilari eusten saiatu zen arren, ito egin zen azkenean. Orekarik gabe, soka etenda, 11 segundoko galera azkenean —20 segundoko gainsaria gehituta, minutu erdia pasatxo, kilometro bateko aldapan—. Eskalatzaileek soka erabiltzen dute askotan segurtasun neurri gisa, baina Rodriguez orekaren soka hori etenda dabil Vueltaren hasiera honetan.

Hori bai, soka erabat etenda, Igor Anton (Euskaltel-Euskadi) dabil. Non geratu zen atzo? Urruti, oso urruti. Valdepeñas bigarren mailako mendatean ezinean ibili zen galdakoztarra, eta, behin herrian sartuta, ez zen gai izan erritmo aldaketa bakar bati ere erantzuteko. Nahikoa zuen helmugara iristearekin. Beste 57 segundoko galera pilatu zuen helmugan, eta dagoeneko 3.10 minutura dauka Sylvain Chavanel liderra (Quick Step) —ozta-ozta, baina maillot gorriari eusteko gai izan zen—. 2.47ra dauka jada Rodriguez; 2.37ra Nibali; 2.26ra Jurgen Van den Broeck (Omega Pharma-Lotto)... Denbora galera baino kezkagarriagoa da, hala ere, ematen ari den itxura. Gorputzari buelta ematea lortuz gero, etapen lehian sartzeko aukera izango du, baina izugarri ari da sufritzen 40 laguneko taldetxoari eusteko.

Beste muturrean dabiltza Haimar Zubeldia (RadioShack) eta Mikel Nieve (Euskaltel-Euskadi). Usurbildarra fin iritsi da Vueltara, eta atzo seigarren postuan helmugaratu zen, zortzi segundora, beretzat batere aproposa ez zen amaieran. Rodriguezengandik 32 segundora dago sailkapen nagusian. Nieve, berriz, 34 segundora dago sailkapen nagusian.

Ubeda eta Kordoba artean, 193,4 kilometro dauzka gaurko etapak, eta Catorce por Ciento bigarren mailako mendatea igo beharko dute helmugara iristeko 21 kilometro eskas falta direnean. Michael Albasini (Highroad), Angel Madrazo (Movistar) eta Johannes Frohlinger (Skil-Shimano) atzo saiatu ziren ihesean, baina gaurkoa aproposagoa da, agian, arrakasta lortzeko.


Izurtzako Foseco enpresa ixtea aurreikusten dute eta 42 langileren lanpostuak arriskuan daude

Vesuvius taldeak —Foseco enpresa horko parte da— Izurtzako enpresa ixtea aurreikusten du bere berregituraketan.

Orain aste bi greba mugagabea iragarri zuten Foseco enpresako langileek, baina azkenean atzeratu egin zuten Vesuvius taldearen asmoak jakin arte. Vesuvius taldeak berregituraketak eragingo dituen ondorioen berri eman dio Fosecoko zuzendaritzari eta honek langileei jakinarazi die. Izurtzako enpresak ez du tokirik Vesuviusen etorkizuneko egituran eta ixteko asmoa dute. Ondorioz, 42 langileren lanpostuak arriskuan daude.

“Guk ez dugu enpresaren deslokalizazio hau onartzen eta enpresa honen etorkizuna bideratuko lukeen proiektu industriala eskatzen dugu. Lanpostuei eustea eskatzen dugu. Lanpostuen birkokatzeak eta aurre-erretiroak egongo direla irakurri dugu hedabideetan, baina guri zuzenean ez digute ezer proposatu. Edozelan ere, ez dugu neurri traumatikorik onartuko”, adierazi du ELA sindikatuko Fernando Alonsok.

Astelehenean helduko dira enplegu-erregulazioko expedienteren inguruko dokumentazioak, baina zuzendaritzak langileekin hartutako konpromisoa dela-eta, ERE horien kontsulta epea irailera arte atzeratuko dute eta urriaren amaiera ez da arte kaleratzerik egongo, ELA sindikatutik informatu dutenez. Une honetan Fosecoko langileak batzartuta daude zer egin erabakitzeko.


Bilbo Basketek 6.074.400 euroko zorra onartu du

Mailegu bat eskatuko du ordaintzen hasteko eta zordunekin negoziatzen hasia da

Bilbo Basketek 6.074.400 euroko zorra duela jakinarazi dute administrazio kontseilu berriko kideek. Zor horri aurre egiten hasteko hiru milioi euroko mailegu bat eskatuko dutela azaldu dute bazkideen asanbladan. Ondoren, apurka, mailegua ordaintzea da asmoa, urtero 800.000 euroko zorra kenduz. Datorren denboraldirako aurrekontua txikiagoa izango da halaber, 4,2 milioi euro guztira (itzuli beharreko 800.000 euroak barne). Horietatik 2,1 bakarrik erabiliko lirateke bakarrik jokalarien soldatak ordaintzeko.

Bilbo Basketeko zuzendaritza zordun batzuekin negoziatzen hasi da, eta batzuek eskaintza onartu dute, baina ez guztiek. Akordio bitartez zorra 1,2 milioi eurotan murriztea da asmoa. Guztiekin akordio batera iritsi ezean hartzekodunen zerrendan sartzea aztertzen ari da taldea, baina horrek taldea desagerrarazi dezakeela ohartu dute administrazio kontseiluko kideek.

Bilbo Basketen zorra alorrez alor:PFEZa: % 7,78%,BEZa: % 6.83%,Hornitzaileak: % 11.34%,ACBko soldata funtsa: % 3.33%Zerbitzu enpresak: % 6.72%Jokalarien etxeen alokairua: % 2.05Langileak: % 2.23Gizarte Segurantza. % 4,40Teknikariak: % 3.61 Ordezkariak 5.93%,Aurreko denboraldietako jokalariak: % 15,73Jokalariak: % 30,05


Saski bete intxaur liburua kalean

Patziku Perurenaren Saski bete intxaur liburua salgai dago liburudendetan. Saiakera honetan esaera zahar hitz jokoak, inguruetan kontatutako historiotxoak eta horrelakoekin jolas egiten du idazleak, bere ekarpenekin osatuz. Alberdania argitaletxeak pasa den maiatzean argitara eman zuen liburua.


Jon Mujika izan da azkarrena Salome Campos itsas zeharkaldian

Bermeoko portuko eta Izaro irlara arteko joan-etorria ordu bete eta 45 segundoan burutu du gipuzkoarrak.

Emakumezkoetan ere gipuzkoarrak nagusi; Leire Zeziagak ordu bete, 15 minutu eta 19 segundoko denboran amaitu du 5.000 metroko proba.

Gizonezkoetan, iazko irabazle Alex Ojanguren sailkatu da bigarren, eta Txema Marimon heldu da hirugarren Bermeoko portuko helmugara. Ojangurenek ordu bete, bi minutu eta 11 segundoko denbora egin du (iaz 1:03:52), eta Marimon Ojangurenengandik 23 segundora sartu da helmugan.

Emakumezkoetan Amaia Zendoia sailkatu da Zeziagaren atzetik (Zendoia iaz ere bigarren sailkatu zen), eta Lara Bicandik osatu du podiuma. Cendoya irabazlearengandik 30 segundora heldu da. Vicandik ordu bete, 17 minutu eta 19 segundoko denboran bete du proba.

Era berean, 5.000 metroko proba neoprenorik barik egin duten Leire Zeberio (sailkapen orokorrean laugarrena izan da ) eta Aaron Sanchez (sailkapen orokorrean zortzigarren geratu da) ere saritu dituzte.

Ion Mujika irabazlea heldu den unea.

1.500 metroko proba, berriz, iazko garaile Ander Arruabarrenak eta Maialen Saezek irabazi dute. 19 minutu eta 24 segundoko denboran bete du proba Arruabarrenak (iaz 22 minutu eta 20 segundoko denbora egin zuen). Saezek 21 minutu eta 20 segundoko marka egin du.

Gizonezkoei dagokienez, Aritz Aguilar eta Unai Arruabarrena sailkatu dira bigarren eta hirugarren, hurrenez hurren. Hain zuzen ere, Aguilar iazko proban ere bigarren helmugaratu zen. Gaurkoan garaipena lortzeko gutxi falta izan zaio, Arruabarrenarengandik bost segundo eskasera helmugaratu baita. Hirugarrenaren eta irabazlearen artean ere alde txikia izan da, hamar segundoko tarteagaz heldu baita hirugarren sailkatua.

Bestalde, emakumezkoetan ere alde estua egon da. Ana Rosco izan da bigarrena, irabazlearengandik hiru segundoko aldeagaz. Nuria Boyero hirugarren sailkatuak 21 minutu eta 37 segundotan burutu du proba.

Hiru kategorietako saridunen talde argazkia.

11:40ak aldera hasi da 5.000 metroko zeharkaldia burutuko duten emakumezkoen proba, eta hamar minutu beranduago uretaratu dira gizonezkoak. Guztira 332 igerilarik egin dute zeharkaldi nagusia.

Ostean, 12:00etan ekin diote lehiari 1.500 metroko probaren 223 partaideek.

Proba hasi aurretik, partaideen artean urduritasuna igartzen zen, eta probaren nondik norakoak komentatzen ibili dira. Amaieran, berriz, hornidura gunean indarberritzen zeudela pozik agertu dira. Proba “ikaragarria” dela zioten, eta gogorra bezain ikusgarria. Iaz itsaso txarrari aurre egin behar izan zioten, aurten halakorik ez dute izan, baina, kontrako haizeak igeriketa zaildu diela aitortu dute.

Denak ere pozik, proba amaitzea nahikoa saria baita gehienentzat. Ume zein nagusiek, eta bertokoek zein kanpokoek esperientzia “izugarria” dela nabarmendu dute.

Parte hartzaileen senitarteko eta lagunekin batera, bermeotar ugari hurbildu da portura. Eguzkiak berotu arren, haizea lagun izan dute, eta gogor animatu dituzte igerilariak.

Umeen proba

Nagusien aurretik, 11:00etan hasi da umeen zeharkaldia. 60 bat umek egin dute 500 metroko proba, eta bederatzi minutu eta 48 segundoko denboragaz Maialen Sudupe nagusitu da. Unai Somovillak Suduperengandik bederatzi segundora amaitu du zeharkaldia.

Nesketan Leire Martin eta Ainhoa Martin izan dira bigarrena eta hirugarrena, hurrenez hurren, eta mutiletan, Erenoitz Barrenetxeak eta Javier Balbuenak osatu dute podiuma.

600 igerilaritik gora batu dira gaur Bermeon, tartean Gipuzkoatik etorritako Kanporta Kirol Elkarteko igeriketa egokituko kideak. Horiek 1.500 metroko eta 500 metroko probak egin dituzte, eta sari banaketa ekitaldian bertan bildutakoen omenaldi beroa jaso dute.

Aipatu saridunekin batera, kategoria guztietako lehen bermeotarrak ere saritu dituzte, eta baita beteranoak eta seniorrak ere.


Txus Martin euskal presoa aske uzteko eskatu du Arakaldoko Udalak

Mozio bat onartu dute presoaren eskubideen alde; Martin Zaballako espetxean dago preso, eta eritasun larri bat du

Gaixotasun larria du Txus Martin presoak, eta haren eskubideen aldeko mozioa aho batez onartu du Arakaldoko Udalak (Bizkaia), Bildu eta EAJren botoekin. «Eskubide guztien defentsaren alde» duen jarrera berretsi du mozioan udalak. Zigor Kodearen 92. artikulua kontuan hartuta, Martin eta larriki gaixo dauden beste presoak aske uzteko prozedura bizkortzeko eskatu du. Adierazpenean gogorarazi du azken urte eta erdian konfiantzazko medikuarekin egoteko aukera hiru aldiz bakarrik izan duela Martinek. Hala, presoaren egoera larria ikusirik, bere medikuarekin eta psikologoarekin egoteko aukera bermatzeko galdegin du udalak.

Egun, Txus Martin Zaballako espetxean dago. Haren konfiantzazko medikuek jakinarazi dutenez, presoak nahasmen eskizo-afektiboa du. Martinek ia zortzi urte bakarturik igaro zituen Frantziako espetxeetan, eta 2010ean zainak mozten saiatu zen. Hala ere, geroztik, oztopoak jarri dizkiote konfiantzako medikuarekin egoteko. Egoera horren aurrean, Arakaldoko Udalak adierazi du behar diren zuzemenak egingo dituela Txus Martinek mediku asistentzia bermatua izan dezan.


Joseba Muxika: “Gobernu on batek exijitzen duen kudeaketa tresna da partaidetza”

Joseba Muxika. (Izaskun Urbieta)

Gipuzkoako Foru Aldundiaren aurrekontu irekien ekimenak geldialdia Zumaian egin zuen asteartean. Zumaiarren lehentasunak eta proposamenak jaso, aztertu eta aurrekontuetan txertatzeko helburuarekin, karpa Beheko Plazan egon zen egun osoz. Arratsaldean, baina, Joseba Muxika Herritarren Partaidetzako zuzendaria, bertan izan zen eta herriko jubilatuen elkartekoekin bildu zen.

Iaz hasi ziren aurrekontu irekien kanpainarekin, eta aurten formula pixka bat aldatu dute. “Kanpainaren helburuak berbera izaten jarraitzen du. Aurten, ordea, lehenago hasi gara. Iaz, hauteskundeak zirela eta, irailean gauzatu genuen kanpaina, aurten maiatzean eta ekainean egiten ari gara», adierazi du Muxikak. Hain zuzen, maiatzaren 2an hasi ziren kanpainarekin eta ekainaren 30a arte jarraituko dute. Berrikuntza gisa, aurten, udalerri gehiagotan izango dira. «37 udalerri bisitatuko ditugu, iaz baino 21 gehiago”.

Herrietan jartzen duten karparen bidez, modu presentzial batean jasotzen dituzte herritarren iritziak, iradokizunak, ideiak eta eskaerak. Baina beste hainbat kanalen bidez ere egin daiteke ekarpena. “Gipuzkoako etxe guztietara bidali dugu gure eskuorria. Horrekin bermatzen dugu etxe denetara helduko garela, eta guztiek izango dutela aukera proposamenak egiteko. Gainera, Internet bidez ere parte hartu ahal izango da, gipuzkoa.eus/partaidetza webgunean”. Eskuorri horietan herritarrek beraien proposamenak egiteaz gain, Gipuzkoaren etorkizuneko erronka nagusia zein den zehaztea, eta Gipuzkoako Foru Aldundiak zein arlotan inbertitzea nahiko luketen adierazi beharko dute.

Partaidetzaren garrantzia

“Partaidetza ez da berria. Aspalditik lantzen ari den politika bat da», aipatu du Muxikak. Jende askorentzat berria da, baina duela zortzi urtetatik lantzen du Aldundiak. «Partaidetzak eraldaketa handia eragiten du lan ildoetan, ez da kontu sinple bat. Guk badakigu, politika publikoak garatzeko, prozesu parte hartzaileak landuko ditugula”.

Partaidetza ez da moda kontu bat Muxikaren arabera. “Gobernu on batek exijitzen duen kudeaketa tresna bat den heinean, gure kulturan geratuko da”. Hain zuzen, «partaidetzarako kultura sustatzea» da Aldundiaren helburuetako bat. Hurrengo belaunaldiei begira lantzen ari diren bide bat da. “Pedagogia eginez, horrela bakarrik lortuko dugu gure kultura politikoa beste modu batera gauzatzea. Eta helburua hori da, hurrengo belaunaldiek normaltasunez parte hartzea politika publikoen diseinuan”.

Parte hartze prozesuan mugarria topaketak dira. Herri bakoitzean bertako eragile, elkarte, kolektibo eta abarrekin elkartzen da Muxika, eta ahal duen guztietan ere joaten da Imanol Lasa Gobernantza diputatua eta Foru Aldundiko bozeramailea. “Topaketetatik ere ideia interesgarriak ateratzen ari gara, eta proposamen oso ezberdinak jasotzen ditugu”, nabarmendu du.

Datozen urteetan ere lan ildo berdina izaten jarraitu nahi du Aldundiak. Iazko esperientzia positiboa izan dela diote, “nahiz eta bere akatsak izan eta hobetzeko tartea eduki”. Dagoeneko iazko emaitzak gainditu dituzte. “1.500 proposamen baino gehiago jaso ditugu, eta oraindik bide erdia baino gehiago gelditzen zaigu”, nabarmendu du.

Prozesuan parte hartzeko baldintza bakarra gutxienez 16 urte izatea da.


EAJ-PNVko zinegotziek udaleko egoera ekonomikoa "sendoa" dela diote

2012rako onartu diren aurrekontuez eta udalaren ekonomi egoeraz aritzeko deituriko prentsaurrekoan, Tolosako Udalak gaur egun duen ondarea sekula ez duela izan baieztatu dute jeltzaleek, eta udalaren egoera ekonomikoa "sendoa" dela.

Jokin Azkue, Nuria Carbonell, Joxelu Andueza eta Olatz Peon izan ziren agerraldian eta Bilduk eta Aralarrek argitara atera duten zorrari bi arrazoi nagusi eman dizkiote. Batetik, Gipuzkoako Foru Aldundiak urtero udalari ematen dion diru laguntzak "behera nabarmen" egin duela diote, eta gaur egun, 2006an jasotzen zuen diru kopuru bera jasotzen duela Tolosako Udalak. Era berean, udalak zergen bidez jasotzen duen diru kopurua desegonkorra izan ohi da obren gaineko zergei dagokienez; etxebizitzak edo obrak egiteagatik udalek %5a jasotzen dute beti. EAJko kideek, ordea, zer diote: "Denok dakigunez, orain ez dira etxebizitzak eraikitzen eta horrek ekartzen du, noski, udalean diru sarrerak jaistea".

"Ez dago kiebrarik"

Jokin Azkue, EAJren izenean, gaur egun Tolosako Udalak duen zorraz aritu zen. Alde batetik, epe luzeko zorra 12.000.000 eurokoa izan arren, "udalak diru hori urtero-urtero inongo atzerapenik gabe" bueltatzen duela diote; ordaindu beharrekoa ordaindutakoan, "gainera, urte amaieran soberakinak izaten ditu udalak, bestelako inbertsioak egiteko".

Epe motzeko zorrei dagokienez, 5.000.000 euroko zor hori Plaza Berriko etxebizitzen dirua jasotzean kitatuko dela dio Azkuek: "Beraz, hemen ez dago kiebrarik, batzuk zabaldu nahi izan duten eran. Zorrak ditugu, baina ahalmena dugu horiek ordaintzeko".

Azkenik, Elosegi parkearen desjabetzea ere hizpide izan zuten prentsaurrekoan. EAJk Tolosagasa enpresa saltzea aurreikusi zuen, diru horrekin Elosegi parkeko zorra ordaintzeko. Jeltzaleen arabera, "Bilduk eta Aralarrek prozesua geratu egin zuten", eta "8.000.000 euroko zor hori ez dago EAJren erabakiengatik".

Horrela beraz, EAJ-PNVko udal taldeak lasaitasuna transmititu nahi diete herritarrei, zorrak ordaintzeko diru sarrerak sortu behar direla aldarrikatuz.

15 proposamen aurrekontuetarako

Zenbait puntuan udal gobernuarekin ados dauden arren, 2012rako onartu diren aurrekontuek krisiari ez dietela aurre egiten uste dute jeltzaleek: "Egia da orekatuak direla, baina ekonomia sustatzeko ekintza xumerik ere ez dago, eta berritasuna eskaintzen duen proiekturik ere ez". Bide beretik, udal gobernuari anbizioa falta zaiola nabarmendu zuen Jokin Azkuek.


Udal eta Foru hauteskundeak 2019


Irungo kirol taldeen asteburuko emaitzak

FUTBOLA

Gizonen Bigarren B Maila

Logroñes-Real Union 1-0

Emakumeen Euskal Liga

Mariño-Alaves 2-o

Erregional Ohorezko Maila

Hondarribia-Real Union B 1-2

Erregional Preferentea

Behobia-Lengokoak 2-2

Allerru-Mariño 1-1

SASKIBALOIA

Emakumeen Lehen Maila

DPI Cambio-Erroibide Irun 54-47

Gizonen Euskal Liga

Erroibide Irunek atseden izan du

Lurraldeko Hirugarren Maila

Andraitz-Erroibide Irun 68-73

Emakumeen Lurraldeko Liga

Erroibide-Irun-Andraitz 55-31

ESKUBALOIA

Zilarrezko Maila

Bidasoa Irun-Torrelavega 33-35

Lurraldeko Lehen Maila

Irungo Gaztiak-Tolosa 30-32

ERRUGBIA

Espainiako Lehen Maila

Irun RT-Ordizia (atzeratuta)

MAHAI TENISA

Gizonen Superdibisioa

Leka Enea-CajaSur Priego 3-3

Emakumeen Superdibisioa

Arteal Santiago-Leka Enea 4-0

Gizonen Ohorezko Maila

Leka Enea-Vincios 5-1


Parte-hartze prozesuaren berri emateko bilera irekia, Lekaion

Urtarrilean abiatu zuten parte-hartze prozesuaren emaitza ostegun honetan aditzera emango du Udalak.

2018ko aurrekontutik 125.000 zertara bideratu erabakitzeko parte-hartze prozesua martxan jarri zuen Udalak urte hasieran. 157 galdetegi jaso zituzten denera, eta horietatik 142 galdetegi ontzat eman zituzten. Geroztik, onartutako horiek guztiak aztertzen aritu dira Udaleko Lurraldea saileko teknikariak. Besteak beste, adierazitako proposamenak aurrekontuan sar daitezkeen edo ez aztertu dute. Prozesuari amaiera eman eta aukeratutako proposamenak jakinarazteko bilera irekia deitu dute, ostegun honetarako.

18:30ean, ostegun honetan

Argibide guztiak eskainiko dituzte Lekaion, ostegun honetan. Udalak herritarrei bertaratzeko deia luzatu die.


Metallicaren kontzertua zuzenean, Barakaldoko eta Gasteizko zinemetan

Yelmo zinemek ekainaren 22an Sofian (Bulgaria) egingo den Sonisphere jaialdiko kontzertuak emango dituzte zuzenean.

Datorren ekainaren 22an Metallica, Slayer, Megadeth eta Anthrax taldeek zuzenekoa eskainiko dute Sofian (Bulgaria) egingo den Sonisphere jaialdian eta Yelmo zinemek aipatutako kontzertua zuzenean eskainiko dute.

Euskal Herrian ere izango dugu jaialdi hau zuzenean jarraitzeko aukera, Barakaldoko Megaparken eta Gasteizko Gorbeian dauden Yelmo zinemetan, hain zuzen.

19:00etan hasiko da zuzenekoa eta ia lau ordu iraungo du. Sarrerak salgai daude jada, 16 eurotan.


Emakumeen arteko kafe-tertulia, Txulobi elkartean

Martxoaren 8an, Emakume Langilearen Nazioarteko Egunaren harira, Adunako hiru belaunaldi ezberdinetako emakumeek parte hartu zuten kafe-terulia burutu zen Txulobi elkartean.

Adin ezberdineko hamalau emakumek hartu zuten hitza, txokolate goxoa dastatzearekin batera. Dani Arizala kazetariak gidatu zuen hizketaldia eta besteak beste, emakume eta gizonen bizi-ohituren inguruan hitz egin zuten. Hizketaldiaren hasieran, Dani moderatzaileak, solasaldian parte hartzeko gonbitea egin zion Arantza Aburuzari, bertan egoteko arrazoia argitzeko eskatu zion, Txulobi elkartera gerturatu zen gizonezko bakarra zenez. “Solasaldi hau gidatzeko pertsonarik egokiena, herritarra ez ezik, kazetaria izatea iruditu zitzaigun eta mutila izanagatik, lan hori betetzeko pertsona egokia zinelako deitu genizun. Izan ere, solasaldi honetan hiru belaunalditako emakumeek hitza hartuko badugu ere, ez zegoen gizonentzat itxita, inor gerturatu ez den arren”, argitu zuen Arantzak.

Sukaldeko mahaitik, matxismoa

Maria Jesus Zabala zen hizlarien artean emakumerik helduena eta berari zuzendutako galderarekin ekin zitzaion tertuliari. Bere alabarekin alderatuta, esaterako, oso ezberdin hezi ote zuten galdetu zion Danik eta, dudarik gabe, halaxe hezi zutela aipatu zuen. “Niri ez zitzaidan sekula burutik pasa seme-alabak etxean utzi eta afaltzera kanpora ateratzea. Orain oso maiz egiten da hori eta ederki iruditzen zait, ondo pasa dezatela!”, adierazi zuen. Pixkanaka aurrera eginez, emakume eta gizonak urte luzetan oso ezberdin hezi izan direla aipatu zuten eta ondorio batera iritsi ziren guztien artean: matxismoa sukaldeko mahaitik bertatik hasten dela: “Lehengo baserriko sukaldeetan, anaiak paretaren kontra esertzen ziren eta aita mahai-buruan. ‘Labana edo sakakortxoa jartzea ahaztu zaizu’ esaten zuten, altxatzeko imintziorik egin gabe”, aipatu zuten mahaiko helduenek. Urteak aurrera egin ahala, ordea, egoera hori hainbeste aldatu ez dela gaineratu zuten gainerakoek, “agian ez ziren ohartzen mahaian zer edo zer falta zenean norbaitek altxa egin behar izaten zuela. Gaurko gazteak ere, oraindik ere bazterrean esertzen dira kasu askotan”, iritzia aireratu zen. Gazteagoek, pauso hori kontziente edo inkontzienteki ematen den oso garbi ez zutela gaineratu zuten, beharbada ohitura kontua besterik ez dela; baina, dudarik gabe, bere eragina baduela. Amek, oro har, semea eta alaba berdin hezten ez dituztela uste dute, haiek aurrekoengandik jaso zuten heziketaren ondorio bezala. “Neskak gainerakoak ondo zaintzeko hezi gaituzte eta mutilei erosoago bizitzea egokitu zaie. Horretaz konturatzea garrantzitsua da, ohiturak aldatu ahal izateko”, aipatu zuten gazteenek.

Eginbeharrak banatu

Erantzun zuten hurrengo puntua, emakumea etxetik kanpora lanean hasitakoan, etxe gehienetara etorritako aldaketen ingurukoa izan zen, “garai horretantxe iritsi zen etxeko lanen banaketa egin beharra”. Gizona etxeko lanetan zertxobait hasiagatik, ordea, hizlarien aburuz, “emakumea arduratu izan da batik bat etxeko eginbehar eta ardurez. Gizona bigarren mailan, laguntzaile bezala geratu da gehiago. Hala ere botereak gizonarena izaten jarraitu du: etxea gizonaren ondasun moduan hartzen baita oraindik ere, emakumea bertako neskame delarik”. Aldaketa pixkanaka-pixkanaka datorrela iruditzen zaie, “baina, zenbat aldiz entzuten da oraindik gizonaren ahotik ‘lagunduko al dizut lan hau edo beste egiten?’. Galdera horrek ardura bere gain hartzen ez duela erakusten du argi eta garbi”, azaldu zuten. Belaunaldi batetik bestera aldaketa handiak gertatu diren arren, oraindik ere, alor horretan zeregin handia dagoela uste dute gehienek. “Emakumeak etxetik kanpo lanik egiten ez badu, etxeko lanak bikoteak baino gehiago egitea normala da. Egia da, bakoitza etxe ezberdinetatik datorrela eta ohitura ezberdinak dituela: batzuek arropari emango diote garrantzia, beste batzuek janariari… Hala ere, lan horiek emakumearekin lotzen dira nagusiki. Kasurik gehienetan, gainera, etxean egiten den lana ez da baloratzen. Egiten ez denean bakarrik ikusten da duen garrantzia”. Egungo mutilak, umeen zaintzan etxeko lanetan baino ardura gehiago hartzen dutela esatean, bat etorri ziren gehienak: “gehienek, aitatasuna gozatu nahi izaten dute, umeei denbora eskainiz”. Beste inork ezer ere esan gabe, emakumea eginbeharrez bat-batean ohartzen dela adierazi zuten, kasurik gehienetan, mutilei dezente gehiago kostatzen zaielarik zeregin horiek ikustea. Eta zein den irtenbidea? Bada horretaz ere eztabaidatu zuten: “aukera ona litzateke elkarren artean hitz egin eta eginbeharren zerrenda zehaztu eta banatzea, gainerakoan, emakumea etxean dagoenean, bertako esklabo bihurtzen baita”.

Emakumetasuna

Tertuliak aurrera egin ahala, ariketa bat planteatu zuen Dani Arizalak, batetik, ‘zuengandik gertuen dagoen gizon horrek zu emakume izatea nola baloratzen du?’ eta bestetik, ‘zuek emakume bezala nola baloratzen dituzue zuen buruak?’ galderak luzatuz. Lehen galderaren inguruan erantzun ezberdinak izan ziren: -‘Maitale eta emakume libre bezala. Autonomo ikusten nau’. –‘Antolatzaile bezala’. –‘Laguntzaile, neskame moduan’. –‘Guardako aingerua: ni gabe ezer ez balitz bezala’. –‘Kide gisa: lanak banatuta ditugu eta nik bere eremuko laguntza eta berak nire eremukoa eskertzen dugu’. –‘Neskame’. -‘Bikote’. –‘Lagun: etxeko lanen arduradun nahiz umeen hezitzaile’. Bigarren galderak ere erantzun mordoa izan zuen: -‘Emakumeak bere tokian agindu egin behar du pixka bat, baina ez beti’. –‘Oso harro sentitzen naiz emakume izateaz, edozein gauza egiteko gauza: indarra eta autoestima altua ditut’. –‘Garrantzitsua da autoestima izatea, gainerakoan ezin baita ondokoarekin ondo egon’. –‘Berriz jaioko banintz, emakume izatea nahiko nuke. Ez nuke gizon izan nahi’. –‘Ez gara gizon edo emakume jaiotzen, ar edo eme baizik; gerora bihurtzen gaituzte gizon edo emakume’. –‘Generoa eta sexua ezberdindu egin behar dira’.

Bi galdera

Beste bi galdera, amaitzeko: ‘Zer eskatzen dio gaurko emakumeak gaurko gizon/mutilari?’ eta ‘zer espero dugu emakumeok gure aldetik? Zer hobetu dezakegu?’. Gizonari eskatzen zaizkien gauzen artean: -‘Konfiantza gehiago, autoa gidatzerakoan, esaterako’. -‘Aurreko belaunaldiek baino berdintasun gehiago izatea gizon eta emakumearen artean’. -‘Bigarren ama garela ez pentsatzea. Beharra ikusi baino lehen etxeko lanetan hastea’. –‘Pareko izatea’. –‘Gai hauei buruz hausnarketa egin dezatela’. Emakumeen artean espero dutenaren inguruan, berriz: -‘Emakumeon artean nahiko gogor jokatzen dugu sarritan. Zorrotz tratatzen dugu ondokoa, ikaragarri exijituz. Arindu egin beharko genuke hori’. –‘Emakumearen etsai handienetakoa izan daiteke emakumea bera. Gizonak, orokorrean, azalekoagoak dira’. –‘Naturalagoak izatea eta gure buruak onartzea. Gaztetxo asko, gaurko gizartean bere burua erakutsiz eta salduz agertu beharrak min handia ematen dit’.

Solasaldiko hizlariak

Adunan jaio edota bizi diren hamalau emakumek hartu zuten hitza Txulobi elkarteko solasaldian. Ondorengo hauexek, hain juxtu: Rosa Otegi, Eider eta Nagore Ezeiza, Lurdes Aburuza, Arantza Zabala, Maria Jesus Zabala, Xole Goenaga, Miren Genua, Mari Karmen Otegi, Naiara Artola, Amaia Aramendi, Miren eta Arantza Aburuza eta Joakina Alkortak.


Nagore Garciari elkartasuna adierazteko dinamika abiatu du herritar talde batek

Atzo egin zuten lehen bilera irekia. 11/13 auziko epaiketaren atarian, epaiketaren gastuetarako dirua lortzeko eta elkartasuna adierazteko bideak aztertu zituzten.

San Pedro jaien bezperan, ekainaren 28an, argazki erraldoia aterako dute dinamikari hasiera eman eta Garciari elkartasuna adierazteko. 20:00etan elkartuko dira, kofradian.

Nagore Zumaian ekimeneko kideek azaldu dutenez, datozen egunetan zehaztuko dituzte diru-ekarpenak eta laguntzak egiteko moduak.


BIDEOA: Mariachien callejonadaren hasiera

Mariachi Mexico Lindo ¡Sí Señor! taldeak kontzertua eskainiko du gaur gauean Beheko Plazan. Aurretik callejonada egin dute herriko kaleetan zehar. Bideo honetan duzue kalejiraren hasiera.